ΕΚΘΕΣΗ ΤΗΣ ΕΠΙΤΡΟΠΗΣ - ΕΤΗΣΙΑ ΕΚΘΕΣΗ ΚΚΕρ 2001

ΠΕΡΙΕΧΟΜΕΝΑ

Πρόλογος από τον αρμόδιο για την Έρευνα Επίτροπο

Σχόλια από τον πρόεδρο του Διοικητικού Συμβουλίου

Μήνυμα του Γενικού Διευθυντή

Παρατηρήσεις του Διοικητικού Συμβουλίου

1. ΝΕΑ ΔΙΑΡΘΡΩΣΗ, ΝΕΑ ΕΣΤΙΑΣΗ

2. ΒΑΣΙΚΑ ΕΠΙΤΕΥΓΜΑΤΑ

2.1. Νερό: ένα ουσιώδες στοιχείο

2.2. Αλλαγή του κλίματος

2.3. Πυρκαϊά: Μια απειλή για τα ευρωπαϊκά δάση

2.4. ΣΕΒ

2.5. Ιχνηλασιμότητα ζώων

2.6. Γενετικώς τροποποιημένοι οργανισμοί (ΓΤΟ)

2.7. Ασφάλεια χημικών

2.8. Αλφα-ανοσοθεραπεία

2.9. Τα πυρηνικά στο δικαστικό πεδίο

2.10. Ασφάλεια στον κυβερνοχώρο

2.11. Το Παρατηρητήριο Συστημάτων Ηλεκτρονικών Πληρωμών

3. ΑΠΟΤΕΛΕΣΜΑΤΑ ΤΩΝ ΙΝΣΤΙΤΟΥΤΩΝ ΤΟΥ ΚΚΕρ

3.1. Ινστιτούτο Υλικών Αναφοράς και Μετρήσεων (ΙΥΑΜ)

3.2. Ινστιτούτο Υπερουράνιων Στοιχείων (ΙΥΣ)

3.3. Ινστιτούτο Ενέργειας (IE)

3.4. Ινστιτούτο για την Προστασία και Ασφάλεια του Πολίτη (ΙΠΑΠ)

3.5. Ινστιτούτο για το Περιβάλλον και τη Βιωσιμότητα (ΙΠΒ)

3.6. Ινστιτούτο Υγείας και Προστασίας του Καταναλωτή (ΙΥΠΚ)

3.7. Ινστιτούτο Μελετών Τεχνολογιών του Μέλλοντος (ΙΜΤΜ)

4. ΥΠΟΣΤΗΡΙΞΗ ΠΟΛΙΤΙΚΩΝ ΤΗΣ ΕΕ

4.1. Θεματικές προτεραιότητες

4.2. Πρόγραμμα εργασιών 2001

4.3. Συνεισφορά στην ευρωπαϊκή τυποποίηση

4.4. Πορεία επιδίωξης αριστείας

4.4.1. Οργανισμός συγκριτικής αξιολόγησης

4.4.2. Συγκριτική αξιολόγηση της έρευνας στην Ευρώπη

4.5. Διαχείριση ολικής ποιότητας

4.6. Γυναίκες και επιστήμη

5. ΣΥΝΕΙΣΦΟΡΑ ΣΤΟΝ ΕΥΡΩΠΑϊΚΟ ΧΩΡΟ ΕΡΕΥΝΑΣ

5.1. Δικτύωση

5.2. Κατάρτιση στην έρευνα και κινητικότητα

6. ΠΡΟΟΔΕΥΤΙΚΗ ΥΠΟΣΤΗΡΙΞΗ ΣΤΗ ΔΙΕΥΡΥΝΣΗ ΤΗΣ ΕΕ

6.1. Προοδευτικό άνοιγμα του προγράμματος ΚΚΕρ

6.1.1. Υποδοχή και κατάρτιση προσωπικού από χώρες που έχουν υποβάλει αίτηση προσχώρησης.

6.1.2. Συνεργασία στην έρευνα

6.1.3. Ενδυνάμωση επικοινωνίας

7. ΕΝΔΥΝΑΜΩΣΗ ΤΩΝ ΔΙΕΘΝΩΝ ΣΧΕΣΕΩΝ

7.1. Παγκόσμια διάσταση

7.2. Πυρηνικά θέματα

8. ΔΙΑΧΕΙΡΙΣΗ ΜΕΤΑΦΟΡΑΣ ΤΕΧΝΟΛΟΓΙΑΣ

8.1. Επιχειρήσεις καινοτόμου τεχνολογίας

8.2. Φιναλίστ στο διαγωνισμό Descartes

9. ΤΟ ΚΚΕρ ΜΕ ΑΡΙΘΜΟΥΣ (Ι)

9.1. Οργανικό προσωπικό

9.2. Προσωπικό συνεργασίας με κράτη μέλη και τρίτες χώρες

9.3. Ίσες ευκαιρίες

9.4. Προϋπολογισμός (προϋπολογισμός και δαπάνες - οργανικές δραστηριότητες)

9.5. Ανταγωνιστικές δραστηριότητες

9.6. Δημοσιεύσεις

10. Το ΚΚΕρ με αριθμους (II)

Προσαρτήματα

Πρόλογος από τον αρμόδιο για την Έρευνα Επίτροπο

Είμαι ιδιαίτερα ευχαριστημένος από τις προσπάθειες που κατέβαλε το ΚΚΕρ τον τελευταίο χρόνο για να επικεντρώσει τους πόρους του περισσότερο στα κύρια καθήκοντά του και να διασφαλίσει ότι το έργο του κατευθύνεται από τη ζήτηση των πελατών, με σαφή προσανατολισμό στις υπηρεσίες. Σημαντικό μέρος της κοινοτικής νομοθεσίας βασίζεται στην επιστήμη. Πρέπει να καταβάλουμε κάθε δυνατή προσπάθεια για να διασφαλίσουμε ότι η επιστήμη που τη στηρίζει είναι υψίστης ποιότητας. Από την άποψη αυτή, το ΚΚΕρ, υποστηριζόμενο από μια εκτεταμένη δικτυωμένη δομή, μπορεί να βοηθήσει παίζοντας σημαντικό ρόλο στην εξασφάλιση παροχής αποτελεσματικής και αξιόπιστης επιστημονικής υποστήριξης στη διεργασία της λήψης αποφάσεων από την Κοινότητα.

Το ΚΚΕρ θα υποστηρίξει ένα ευρωπαϊκό σύστημα αναφοράς για την επιστήμη και την τεχνολογία, επικεντρώνοντας τους πόρους του:

- στην ανάπτυξη υλικών και μεθόδων αναφοράς, κοινών βάσεων δεδομένων και συστημάτων ανταλλαγής πληροφοριών.

- στην επικύρωση μεθόδων σε καίριους τομείς πολιτικής όπως το περιβάλλον και η επισιτιστική ασφάλεια.

Ως ευρωπαϊκός ερευνητικός οργανισμός, το ΚΚΕρ θα χρειαστεί να παίξει το ρόλο του στη δημιουργία ενός Ευρωπαϊκού Χώρου Έρευνας στο βαθμό που μπορεί να παράσχει μια πλατφόρμα παραγωγής πραγματικής προστιθέμενης κοινοτικής αξίας από τη δικτύωση και την επιστημονική συνεργασία. Οι προτάσεις για το Έκτο Πρόγραμμα-Πλαίσιο αναγνωρίζουν τη συμβολή που μπορεί να παράσχει το ΚΚΕρ στην ολοκληρωμένη κατάρτιση στην έρευνα - οι εγκαταστάσεις του θα πρέπει να χρησιμοποιούνται κατά τρόπο που να παρέχουν πρόσβαση σε νεαρούς ερευνητές και να διασφαλίζουν την τακτική ανταλλαγή ερευνητών με κράτη μέλη και χώρες που έχουν υποβάλει αίτηση προσχώρησης σε μια πολυδιάστατη επιστημονική βάση. Φιλοδοξώ να διασφαλίσω την εντατικότερη και ευρύτερη χρήση των μεγάλων εγκαταστάσεων του ΚΚΕρ, συμπεριλαμβανομένης και της χρήσης τους για μετρήσεις αναφοράς και θεμελιώδη έρευνα.

Είμαι πεπεισμένος ότι, υπό τον νέο του Γενικό Διευθυντή, το ΚΚΕρ θα έχει σημαντική συνεισφορά στη δημιουργία του Ευρωπαϊκού Χώρου Έρευνας.

Philippe Busquin

Επίτροπος για την Έρευνα

Σχόλια από τον Πρόεδρο του Διοικητικού Συμβουλίου

Το 2001 σηματοδότησε την έναρξη μιας περιόδου βαθιάς αλλαγής για το ΚΚΕρ που περιλαμβάνει την αναδιάρθρωση των ινστιτούτων και επικέντρωση των δραστηριοτήτων. Οι αλλαγές έγιναν με την ενεργό υποστήριξη και συνεργασία του προσωπικού και των εκπροσώπων του. Σημειώνω επίσης με ευχαρίστηση την έντονη προσπάθεια που καταβλήθηκε για την ανάπτυξη μιας νοοτροπίας εξυπηρέτησης στον οργανισμό. Αυτό, κατά την άποψή μου, συνεισέφερε σημαντικά στη βελτιωμένη στάση του Συμβουλίου και του Κοινοβουλίου προς το ΚΚΕρ και ιδίως των Γενικών Διευθύνσεων της Επιτροπής που λαμβάνουν επιστημονική υποστήριξη από το ΚΚΕρ.

Ο νέος Γενικός Διευθυντής, Barry McSweeney, ανέλαβε καθήκοντα στο ΚΚΕρ τον περασμένο Απρίλιο. Από την πρώτη του ημέρα στη δουλειά, ο Barry έφερε μαζί του την χαρακτηριστική του ενεργητικότητα και ενθουσιασμό στη συνεργασία του με όλα τα μέλη του προσωπικού ώστε να διαμορφωθεί το ΚΚΕρ του αύριο. Διακρίθηκε για την ώθηση και εμπιστοσύνη που έδειξε στην ικανότητα του οργανισμού να προσαρμόζεται στις ανάγκες του βασικών πελατών του και να παρέχει τη βέλτιστη επιστημονική και τεχνική υποστήριξη στη διαδικασία χάραξης πολιτικών από την Κοινότητα και, ιδιαίτερα, στη δημιουργία του Ευρωπαϊκού Χώρου Έρευνας.

Η διάρθρωση του Διοικητικού Συμβουλίου άλλαξε.. δημιουργήθηκαν ορισμένες ομάδες εργασίας με στόχο να συνδεθεί το συμβούλιο στενότερα με τη στρατηγική και λειτουργία των ινστιτούτων του ΚΚΕρ. Η διεργασία αυτή αλλαγής αποδείχθηκε ιδιαίτερα καρποφόρα καθώς οι προτάσεις του Συμβουλίου στο Γενικό Διευθυντή πάνω σε στρατηγικές αποφάσεις ελήφθησαν με συνέπεια υπόψη από τη διοίκηση του ΚΚΕρ. Το γεγονός αυτό ενίσχυσε την αποτελεσματική στήριξη του Συμβουλίου σε αποφάσεις της διοίκησης και στη στρατηγική προσανατολισμού του ΚΚΕρ. Υποδέχομαι με ευχαρίστηση την έμφαση που δίνει το ΚΚΕρ στη στήριξη της διεργασίας διεύρυνσης. Η στήριξη του Ευρωπαϊκού Χώρου Έρευνας και της διεύρυνσης είναι πράγματι ζωτικές δραστηριότητες ιδιαίτερα προσιδιάζουσες στην αποστολή του ΚΚΕρ.

Το Συμβούλιο προσβλέπει στην ανάπτυξη και παγίωση όλων αυτών των αλλαγών το 2002.

Fernando Aldana

Μήνυμα από τον Γενικό Διευθυντή

Το 2001 ήταν έτος αλλαγής και εστίασης για το ΚΚΕρ, αλλαγής που έγινε μέσω μιας διεργασίας ευθυγράμμισης των δραστηριοτήτων του Ινστιτούτου μας στις κοινοτικές πολιτικές για να παρασχεθεί η βέλτιστη προστιθέμενη αξία στους βασικούς μας πελάτες. Ως αποτέλεσμα, αντικαταστήσαμε το Ινστιτούτο Προηγμένων Υλικών με το Ινστιτούτο Ενέργειας και εντάξαμε δραστηριότητες του Ινστιτούτου Εφαρμογών του Διαστήματος στο Ινστιτούτο για το Περιβάλλον και τη Βιωσιμότητα και στο Ινστιτούτο για την Προστασία και Ασφάλεια των Πολιτών. Ήταν επίσης ένα σκληρό έτος καθώς έπρεπε να προβούμε σε μείωση 175 θέσεων εργασίας έπειτα από σύσταση της ομάδας εμπειρογνώμων της Επιτροπής. Οι αλλαγές αυτές ολοκληρώθηκαν επιτυχώς με τη στήριξη όλου του προσωπικού, συμπεριλαμβανομένων και των εκπροσώπων του.

Η ανάπτυξη μιας νοοτροπίας εξυπηρέτησης και προσήλωσης στις απαιτήσεις του πελάτη κατέστησαν οι κύριοι οδηγοί των δραστηριοτήτων του ΚΚΕρ. Όλα τα έργα του ΚΚΕρ έχουν τώρα την επικύρωση των πελατών του. Έχει συσταθεί ομάδα χρηστών υψηλού επιπέδου αποτελούμενη από τους Γεν. Δ/ντές όλων των υπηρεσιών της Επιτροπής που κάνουν χρήση των εργασιών του ΚΚΕρ και συναντάται τακτικά για να καθοδηγεί και να παρακολουθεί την κατεύθυνση των δραστηριοτήτων μας. Θα διασφαλίσουμε την ένταξη ερευνητικών ινστιτούτων κρατών μελών στα σχέδια μας. Με τον τρόπο αυτό, η γνωστική βάση που παρέχει τη δυνατότητα στο ΚΚΕρ να στηρίζει αποτελεσματικά την κοινοτική πολιτική θα είναι στο έπακρο δυνατό περιεκτική και με γερά θεμέλια.

Ένας καίριος στόχος είναι να διασφαλιστεί ότι το επιστημονικό έργο που παράγεται από το ΚΚΕρ και χρησιμοποιείται στην υπηρεσία της πολιτικής της ΕΕ είναι υψίστης ποιότητας. Δύο από τις πρωτοβουλίες που αναλήφθηκαν κατά τη διάρκεια του 2001 ήταν η επιδίωξη υψηλής επιστημονικής ποιότητας πιστοποιούμενης από σχετική αυστηρή ανασκόπηση ομολόγων και η σύγκριση του επιστημονικού αποτελέσματος του ΚΚΕρ και των διαχειριστικών διεργασιών που οδηγούν σε αυτή με το αποτέλεσμα παρόμοιων οργανισμών στην ΕΕ.

Ο προσδιορισμός των αναγκών του πελάτη σε ο,τιδήποτε κάνουμε είναι στον πυρήνα του καθορισμού προτεραιότητας των έργων. Στην προσπάθειά μας προς την κατεύθυνση της υψηλότερης αποδοτικότητας, όλες οι δραστηριότητές μας ανασκοπούνται με κριτικό μάτι ως προς την πραγματική ανάγκη για δράση από μέρους του ΚΚΕρ. Έχει ήδη ξεκινήσει μια διεργασία ολοκλήρωσης έργων με στόχο την παροχή της καλύτερης επιστημονικής αξίας σε σχέση με το κόστος σε καίριους τομείς πολιτικής της Κοινότητας. Όλα τα μελλοντικά μας έργα θα ικανοποιούν τα αυστηρά κριτήρια της προστιθέμενης αξίας ΕΕ και της μη επανάληψης προσπαθειών κρατών μελών.

Το ΚΚΕρ υποστηρίζει ζωηρά την ανάπτυξη του Ευρωπαϊκού Χώρου Έρευνας. Το εκτεταμένο μας δίκτυο βάσης, που περιλαμβάνει 2000 εξωτερικές ερευνητικές ομάδες, και η προσήλωσή μας στην ερευνητική κατάρτιση είναι ουσιώδεις από την άποψη αυτή. Θα συνεχίσουμε να επενδύουμε σε διερευνητικά ερευνητικά έργα σε επιλεγμένους τομείς, καθώς τούτο είναι ζωτικό για την επιστημονική μας αξιοπιστία καθώς και μέσο ενδυνάμωσης των ικανοτήτων μας στην παροχή επιστημονικής στήριξης σε μελλοντικές ανάγκες πολιτικής. Μια καίρια πλευρά των δραστηριοτήτων μας θα είναι η παροχή ερευνητικής κατάρτισης σε νεαρούς επιστήμονες και επιστημονικό προσωπικό αρμόδιων αρχών από την ΕΕ και αιτούσες χώρες μέσω ενός συνδυασμού βραχυχρόνιων επισκέψεων, ερευνητικής συνεργασίας και υποδοχής για έρευνα επιπέδου PhD και μεταδιδακτορικού επιπέδου. Επιπλέον, αυτό το ίδιο το προσωπικό του ΚΚΕρ ενθαρρύνεται ζωηρά να εργάζεται για περιορισμένα χρονικά διαστήματα στην υπηρεσία άλλων Γενικών Διευθύνσεων της Επιτροπής ή σχετικών οργανισμών κρατών μελών.

Ιδιαίτερη έμφαση δόθηκε στη στήριξη της διαδικασίας της διεύρυνσης. Ορισμένα από τα έργα μας επεκτάθηκαν ώστε να περικλείουν και αιτούσες χώρες και τροποποιήσαμε τις προσεγγίσεις μας ώστε να αντιμετωπίσουμε τα ειδικότερα προβλήματα που αντιμετωπίζουν οι χώρες αυτής στο πεδίο των εργασιών μας. Προβλέψαμε ειδικά μέσα με στόχο την αποδοτική ανταλλαγή γνώσης και την παροχή εξειδικευμένης κατάρτισης σε επιστημονικές μεθόδους και τεχνικές για να διευκολυνθεί η εκτέλεση του κοινοτικού κεκτημένου σε καίριους τομείς πολιτικής της Κοινότητας.

Κλείνοντας, θα ήθελα να ευχαριστήσω τους Διευθυντές και το προσωπικό του ΚΚΕρ, το Διοικητικό Συμβούλιο και τον Επίτροπο Busquin για την ενθάρρυνση και στήριξη του έργου του ΚΚΕρ κατά την περίοδο αυτή αλλαγής.

Barry McSweeney

Παρατηρήσεις του Διοικητικού Συμβουλίου

Το 2001 σηματοδότησε την έναρξη μιας περιόδου βαθιάς αλλαγής για το ΚΚΕρ, στην οποία περιλαμβάνονται ένας ισχυρότερος προσανατολισμός προς την κατεύθυνση των πελατών και των χρηστών του, η συγκέντρωση και επικέντρωση των δραστηριοτήτων, η ενισχυμένη συνεργασία με τα κράτη μέλη, το άνοιγμα και η δικτύωση με άλλους οργανισμούς και η παρακολούθηση και συγκριτική ανάλυση της επιστημονικής ποιότητας.

Οι αλλαγές αυτές είναι σύμφωνες με τα συνδυασμένα συμπεράσματα των διαφόρων εξωτερικών και εσωτερικών δράσεων αξιολόγησης που έγιναν το 2000 και 2001 (δηλ. τον επιστημονικό έλεγχο, την πενταετή αξιολόγηση, την έκθεση της ομάδας ομολόγων, την έκθεση Davignon, τον έλεγχο καθορισμού προτεραιότητας δραστηριοτήτων, την πρωτοβουλία σύγκρισης και τη δράση διαχείρισης ολικής ποιότητας), καθώς και τους στόχους που δίδονται από τις ανακοινώσεις της Επιτροπής COM(2001) 714 τελικό, COM(2001) 594 τελικό και COM (2000) 612 τελικό.

Στα πλαίσια αυτά, το Συμβούλιο επιθυμεί να κάνει τις ακόλουθες παρατηρήσεις στην ετήσια έκθεση 2001 του ΚΚΕρ.:

- Η ετήσια έκθεση 2001 του ΚΚΕρ εμφανίζει στη νέα της μορφή μια συγκεντρωτική εταιρική εικόνα που χρησιμεύει ως ένα βελτιωμένο εργαλείο επικοινωνίας με τους πελάτες και τους χρήστες του.

- Οι σχετικές με την πυρηνική ασφάλεια και άλλες σχετικές με την ενέργεια δραστηριότητες συγκεντρώθηκαν στις εγκαταστάσεις του ΚΚΕρ στο Petten, στα πλαίσια του νέου Ινστιτούτου Ενέργειας. Δημιουργήθηκαν δύο νέα ινστιτούτα, το Ινστιτούτο για το Περιβάλλον και τη Βιωσιμότητα (ΙΠΒ) και το Ινστιτούτο για την Προστασία και Ασφάλεια του Πολίτη (ΙΠΑΠ), για την ενοποίηση και εστίαση των δραστηριοτήτων του πρώην Ινστιτούτου Εφαρμογών του Διαστήματος (ΙΕΔ), του Ινστιτούτου Περιβάλλοντος (ΙΠ) και του Ινστιτούτου Συστημάτων, Πληροφορικής και Ασφάλειας (ΙΣΠΑ). Το Συμβούλιο αναγνωρίζει τις προσπάθειες που κατέβαλε το ΚΚΕρ για αύξηση της συνοχής των δραστηριοτήτων του, σύμφωνα με την αποστολή του. Αναγνωρίζει ότι οι αλλαγές έγιναν με την ενεργό υποστήριξη και συνεργασία του προσωπικού και των εκπροσώπων του. Ωστόσο, έρευνα που πραγματοποιήθηκε στα πλαίσια της δράσης «Διαχείριση Ολικής Ποιότητας» ως προς το βαθμό ικανοποίησης του προσωπικού από την εργασία του αποκάλυψε και ορισμένες προκλήσεις, τις οποίες το Συμβούλιο προτρέπει τη διοίκηση να εξετάσει.

- Το Διοικητικό Συμβούλιο συμμετείχε στην επιλογή και διορισμό του νέου Γενικού Διευθυντή Barry McSweeney και τριών νέων διευθυντών, επικεφαλής των Διευθύνσεων Επιστημονικής Στρατηγικής, Πόρων και του Ινστιτούτου για την Υγεία και Προστασία του Καταναλωτή (ΙΥΠΚ). Το Συμβούλιο προσβλέπει σε συνέχιση των ήδη ανεπτυγμένων καλών συνεργατικών σχέσεων με τη νέα διευθυντική ομάδα του ΚΚΕρ.

- Επίσης, προσαρμόστηκαν οι λειτουργικές διαδικασίες του Διοικητικού Συμβουλίου ώστε να ενισχυθεί η συνεισφορά του στην εταιρική στρατηγική του ΚΚΕρ και στις βασικές γραμμές δραστηριοτήτων του. Έτσι, δημιουργήθηκαν τέσσερις ομάδες εργασίας του Συμβουλίου: Στρατηγική και Οικονομικά. Τρόφιμα, Χημικά και Υγεία. Περιβάλλον και Βιωσιμότητα. και Ενέργεια. Στόχος είναι η βελτίωση της αμφίδρομης δράσης των κρατών μελών και των αιτουσών χωρών με τη διοίκηση του ΚΚΕρ και τους διευθυντές του Ινστιτούτου. Η εμπειρία αποδείχθηκε επιτυχής και θα πρέπει να συνεχιστεί για περαιτέρω ανάπτυξη.

- Καταβάλλονται έντονες προσπάθειες για την ανάπτυξη μιας νοοτροπίας εξυπηρέτησης στον οργανισμό. Στο σημείο αυτό, αναγνωρίζεται η συνεισφορά της νέας ομάδας χρηστών υψηλού επιπέδου και η σημασία της στη διαχείριση του ΚΚΕρ.

- Το Διοικητικό Συμβούλιο εκτιμά ιδιαίτερα τις προσπάθειες του ΚΚΕρ για επίτευξη της ύψιστης επιστημονικής ποιότητας μέσω εσωτερικών και εξωτερικών ανασκοπήσεων και μέσω σύγκρισης με άλλους οργανισμούς.

- Το ΚΚΕρ, το 2001, ανέλαβε προπαρασκευαστική εργασία με στόχο να συνεισφέρει στη δημιουργία του Ευρωπαϊκού Χώρου Έρευνας. Το Συμβούλιο θα συνεχίσει να στηρίζει τη διεργασία αυτή και θα συνεργαστεί με τη διοίκηση του ΚΚΕρ στον καθορισμό στρατηγικών στόχων και δράσεων στο θέμα αυτό, συμπεριλαμβανομένων και μηχανισμών για δικτύωση, της εφαρμογής Κοινού Συστήματος Επιστημονικής Αναφοράς, της συνεισφοράς στη διεργασία διεύρυνσης της ΕΕ και στην ενίσχυση του ρόλου του ΚΚΕρ στην ερευνητική κατάρτιση μέσω των εγκαταστάσεών του.

- Το Διοικητικό Συμβούλιο ενθαρρύνει τη διοίκηση του ΚΚΕρ για συνεχή βελτίωση του ισοζυγίου φύλων και ανάδειξη του ΚΚΕρ σε ένα οργανισμό φιλικό στην οικογένεια και στο καθεστώς των ίσων ευκαιριών. Στο σημείο αυτό, υποστηρίζει τις προσπάθειες του δικτύου 'Γυναίκες και Επιστήμη» του ΚΚΕρ.

- Το Συμβούλιο θα καταβάλει την πρόοδο και την παγίωση των αλλαγών αυτών το 2002 και πέραν αυτού.

1. ΝΕΑ ΔΙΑΡΘΡΩΣΗ, ΝΕΑ ΕΣΤΙΑΣΗ

Το Κοινό Κέντρο Ερευνών είναι μία από τις δύο Γενικές Διευθύνσεις της Ευρωπαϊκής Επιτροπής υπό την ευθύνη του Επιτρόπου για την έρευνα, Philippe Busquin. Αποστολή του είναι η παροχή επιστημονικής και τεχνικής υποστήριξης στη διαδικασία χάραξης πολιτικών της Κοινότητας μέσω των ίδιων ερευνητικών του δραστηριοτήτων και της προσέγγισης των ερευνητικών ικανοτήτων των εκτεταμένων επιστημονικών του δικτύων.

Η περίοδος 2001-2002 είναι χρόνος αλλαγής για το ΚΚΕρ. Τον τελευταίο χρόνο, ο αριθμός των Ινστιτούτων του ΚΚΕρ μειώθηκε από οκτώ σε επτά. Τα εναπομείναντα Ινστιτούτα αναδιαρθρώθηκαν οδηγώντας στη δημιουργία τριών νέων Ινστιτούτων, του Ινστιτούτου για την Προστασία και Ασφάλεια των Πολιτών, του Ινστιτούτου για το Περιβάλλον και τη Βιωσιμότητα και του Ινστιτούτου Ενέργειας. Ακολούθησε σχετική μείωση και του συνολικού αριθμού μονάδων.

Βασικός μας στόχος για το 2002 είναι η παγίωση των αλλαγών αυτών προκειμένου να καταστεί η λειτουργία του ΚΚΕρ αποδοτικότερη και να εστιαστεί περαιτέρω σε δραστηριότητες κατευθυνόμενες από τους πελάτες του. Στα πλαίσια αυτά, τον Ιούλιο του 2001 συστάθηκε ομάδα χρηστών υψηλού επιπέδου από τους Γενικούς Διευθυντές όλων των υπηρεσιών της Επιτροπής που στηρίζονται στο επιστημονικό έργο του ΚΚΕρ, υπό την προεδρία του Γενικού Διευθυντή ΚΚΕρ. Η ομάδα προβαίνει σε τακτική ανασκόπηση των βασικών προτεραιοτήτων για παροχή επιστημονικής στήριξης στη διαδικασία χάραξης πολιτικών της ΕΕ, ούτως ώστε το πρόγραμμα εργασίας του ΚΚΕρ να αντικατοπτρίζει πρεπόντως τις προτεραιότητες αυτές.

Εκτός από την ομάδα χρηστών υψηλού επιπέδου, και το Διοικητικό Συμβούλιο του ΚΚΕρ προσφέρει μια ολοένα αποτελεσματικότερη σύνδεση μεταξύ της στρατηγικής έρευνας του ΚΚΕρ και των προτεραιοτήτων των κρατών μελών της ΕΕ. Το Διοικητικό Συμβούλιο αποτελείται από έναν εκπρόσωπο από κάθε κράτος μέλος της ΕΕ, όπως εμφαίνεται στο προσάρτημα.

Η διοίκηση του ΚΚΕρ περιλαμβάνει τον Γενικό Διευθυντή Barry Mc Sweeney, τον αναπληρωτή Γενικό Διευθυντή Hugh Richardson και μια ομάδα Διευθυντών (προσάρτημα).

Για την ενίσχυση του ρόλου του ΚΚΕρ ως παροχέα επιστημονικής και τεχνολογικής υποστήριξης στη διαδικασία χάραξης πολιτικών της Κοινότητας και ως καταλύτη για επιστημονική και ερευνητική δικτύωση και ολοκλήρωση στην Ευρώπη, εισήχθησαν στη λειτουργία του ΚΚΕρ ορισμένα νέα καίρια στοιχεία. Σε αυτά περιλαμβάνονται:

- Η δημιουργία θέσεων μη μόνιμου προσωπικού αποτελούμενου από σημαντικό αριθμό νεαρών επιστημόνων που θα εργάζονται στο ΚΚΕρ για περιορισμένο χρονικό διάστημα.

- Η ενδυνάμωση της ικανότητας του ΚΚΕρ στην κατάρτιση και η ένταξη της κατάρτισης στην έρευνα στο πρόγραμμα ερευνητικών εργασιών του. Στο σχεδιασμό και υλοποίηση του προγράμματος κατάρτισης στην έρευνα, ιδιαίτερη έμφαση δίδεται στις ανάγκες των υποψήφιων χωρών.

- Προώθηση μεγαλύτερης διαφάνειας και απλούστευση των διοικητικών διαδικασιών.

- Προώθηση ανταλλαγής προσωπικού με άλλες υπηρεσίες της Επιτροπής. Η ανταλλαγή θα επεκταθεί και σε ερευνητικούς οργανισμούς κρατών μελών.

2. ΒΑΣΙΚΑ ΕΠΙΤΕΥΓΜΑΤΑ

2.1. Νερό: ένα ουσιώδες στοιχείο

Το γλυκό νερό είναι κρίσιμο για την υγεία του ανθρώπου και του οικοσυστήματος, είδος υπό απειλή στην Ευρώπη και μείζον στοιχείο για την οικονομική ανάπτυξη. Αναγνωρίζοντας την ανάγκη προστασίας του γλυκού νερού στην Ευρώπη, η Ευρωπαϊκή Ένωση, στα τέλη του 2000, υιοθέτησε την οδηγία πλαίσιο για το νερό. Τη στιγμή αυτή η οδηγία είναι στα κράτη μέλη στη φάση εναρμόνισης, με σημαντική τεχνική και επιστημονική υποστήριξη από το ΚΚΕρ. Εισάγει την προσέγγιση του υδατικού αναχώματος, η οποία στοχεύει στην αξιολόγηση όλων των δραστηριοτήτων στην ποτάμια λεκάνη με τις επιπτώσεις τους στα εσωτερικά και παράκτια ύδατα σε σχέση με την υγεία του ανθρώπου και του οικοσυστήματος.

Το 2001, το ΚΚΕρ βοήθησε τη ΓΔ Περιβάλλοντος στη σύσταση των επιστημονικών και τεχνικών ομάδων εργασίας που απαιτούνται από την κοινοτική νομοθεσία. Συμβάλλει επίσης στην ανάλυση και παρακολούθηση δραστηριοτήτων σε χημικά προτεραιότητας ως μέρος της οδηγίας-πλαίσιο για το νερό και συντονίζει την πιλοτική διενέργεια δοκιμών σε ποτάμιες λεκάνες για σκοπούς συμμόρφωσης. Επιπλέον, το ΚΚΕρ παρέχει εμπειρογνωμοσύνη στην αξιολόγηση της οικολογικής ποιότητας των επιφανειακών υδάτων και στην ανάπτυξη συστήματος διακρίβωσης μεταξύ αναλύσεων νερού για κανονιστικούς σκοπούς στα κράτη μέλη. Στις προσπάθειες αυτές, το ΚΚΕρ εργάζεται σε στενή συνεργασία με τις εθνικές και περιφερειακές αρμόδιες αρχές στα κράτη μέλη και με άλλες υπηρεσίες της Επιτροπής. Στόχος είναι η εναρμόνιση των προσπαθειών προς την κατεύθυνση της βιώσιμης διαχείρισης, χρήσης και προστασίας των κοινών πόρων γλυκού νερού στην ΕΕ. Η έρευνα του ΚΚΕρ συνεισφέρει στη μείωση της αβεβαιότητας, στην παροχή μετρήσεων αναφοράς και πρωτοκόλλων και στη σύνδεση των στρατηγικών παρατήρησης χώρου, γης και νερού.

2.2. Αλλαγή του κλίματος

Στη διεθνή σκηνή, το 2001 υπήρξε ένα έτος εξέχουσας σπουδαιότητας για την αλλαγή του κλίματος. Στο χώρο της έρευνας, η Διακυβερνητική Ομάδα για την Αλλαγή του κλίματος (ΔΟΚΑ) δημοσίευσε την τρίτη της έκθεση αξιολόγησης (ΤΕΑ), αναφέροντας ότι "το μεγαλύτερο μέρος της θέρμανσης που παρατηρήθηκε στα τελευταία 50 χρόνια είναι πιθανόν να οφείλεται στην αύξηση των συγκεντρώσεων αερίων του θερμοκηπίου". Στο χώρο της πολιτικής, οι συναντήσεις της ΔΟΚΑ στη Βόννη και στο Μαρακές πέτυχαν να διαμορφώσουν το πρωτόκολλο του Κυότο σε νομικό κείμενο που είναι τώρα έτοιμο προς επικύρωση. Το χρόνο αυτό, το ΚΚΕρ συμμετέσχε ενεργώς στην όλη διεργασία. Επιστήμονες του ΚΚΕρ εργάστηκαν ως κύριος και βοηθός συγγραφέας στην ΤΕΑ της ΔΟΚΑ. Συνέβαλαν σε κεφάλαια σχετικά με το ρόλο της ατμοσφαιρικής χημείας και των αερολυμάτων στην αλλαγή του κλίματος, τομείς όπου έχουν σημαντικές ικανότητες. Η ΤΕΑ της ΔΟΚΑ εντοπίζει μείζονες αβεβαιότητες σχετικά με τα αποτελέσματα των αερολυμάτων στο κλίμα, πράγμα το οποίο εμποδίζει τη διενέργεια επακριβών προβλέψεων για τις μελλοντικές αλλαγές του κλίματος. Τονίζει επίσης το ρόλο των αερολυμάτων στη ρύπανση του αέρα, στις όξινες αποθέσεις και στην υγεία και, επομένως, τη σχέση μεταξύ θεμάτων κλιματικής αλλαγής και συμβατικής ρύπανσης του αέρα.

Η σπουδαιότητα της ατμοσφαιρικής χημείας και των αερολυμάτων στις μελέτες για το κλίμα ήλθε στην επιφάνεια στο συμπόσιο με τίτλο "Μια μεταβαλλόμενη ατμόσφαιρα", που οργανώθηκε από το ΙΠΒ και τη ΓΔ Έρευνας και πραγματοποιήθηκε στο Τορίνο το Σεπτέμβριο του 2001. Στην εκδήλωση αυτή συμμετέσχαν 250 επιστήμονες από την Ευρώπη και αλλαχού. Κατά τη διάρκεια του συμποσίου οργανώθηκε βραδινή σύνοδος, ανοικτή στο ευρύ κοινό, στην οποία ο Επίτροπος Philippe Busquin συζήτησε με βασικούς εκπροσώπους της έρευνας και της βιομηχανίας σχετικά με το τι ουσιαστικό γίνεται γύρω από την αλλαγή του κλίματος.

Κατά τη διάρκεια του 2001, το ΚΚΕρ αποκατέστησε συνεργασία με τη ΓΔ Περιβάλλοντος, τον Ευρωπαϊκό Οργανισμό Περιβάλλοντος (ΕΟΠ) και τα κράτη μέλη για τη μελέτη και βελτίωση της ποιότητας των εκτιμήσεων συγκεντρώσεων CO2 στη βιόσφαιρα (η "καταβόθρα"). Τούτο έχει καίρια σημασία τη στιγμή αυτή, αφού οι συμφωνίες της Βόννης και του Μαρακές επιτρέπουν στα συμβαλλόμενα μέρη να χρησιμοποιούν τις συγκεντρώσεις του CO2 στη βιόσφαιρα ως μέσο συμμόρφωσης με τους στόχους μείωσης των αερίων του θερμοκηπίου που προβλέπονται στο πρωτόκολλο του Κυότο. Πιστεύεται ότι το μεγαλύτερο μέρος της κατά 5,2% μείωσης που απαιτείται από το πρωτόκολλο θα επιτευχθεί με κατάλληλη διαχείριση της καταβόθρας της βιόσφαιρας. Ωστόσο, τεράστια μεθοδολογικά προβλήματα μαστίζουν τις μετρήσεις στην καταβόθρα, ενώ υπάρχουν πάμπολλες ασυνέπειες στις προσεγγίσεις μεταξύ των κρατών μελών. Παράλληλα με τις εργασίες του με την ΓΔ Περιβάλλοντος, τον ΕΟΠ και τα κράτη μέλη, το ΙΠΒ συνεχίζει την εντατική συνεργασία του με την πρωτοβουλία CarboEurope της ΓΔ Έρευνας, η οποία στοχεύει σε ένα επιστημονικώς ορθό σύστημα επαλήθευσης για τις εκπομπές αερίων του θερμοκηπίου και τις καταβόθρες που θα μπορούσε να έχει εφαρμοσιμότητα σε όλη την ΕΕ.

2.3. Πυρκαϊά: Μια απειλή για τα ευρωπαϊκά δάση

Κάθε χρόνο, στη μεσογειακή περιοχή της ΕΕ σημειώνονται κατά μέσον όρο 50000 δασικές πυρκαϊές που κατακαίουν πάνω από μισό εκατομμύριο εκτάρια δασωμένων περιοχών. Συχνά, οι καταστροφές από τις πυρκαϊές είναι ανέκκλητες λόγω της εύθραυστης κατάστασης ορισμένων μεσογειακών οικοσυστημάτων. Η Ευρωπαϊκή Επιτροπή και τα κράτη μέλη της ΕΕ δαπανούν εκατομμύρια ευρώ προσπαθώντας να μετριάσουν τις καταστροφές από τις δασικές πυρκαϊές.

Το ΚΚΕρ εργάζεται τη στιγμή αυτή με τα κράτη μέλη και τις σχετικές Γενικές Διευθύνσεις Περιβάλλοντος και Γεωργίας για βελτίωση της πρόληψης των πυρκαϊών και εκτίμησης των ζημιών από τις πυρκαϊές. Το Δίκτυο Μόνιμων Εθνικών Ανταποκριτών (ΔΜΕΑ) των κρατών μελών αναγνωρίζει την ανάγκη για εκτίμηση των επιπτώσεων από τις δασικές πυρκαϊές σε ευρωπαϊκή κλίμακα. Ανταποκρινόμενο στην ανάγκη αυτή, από το 1999, το ΚΚΕρ έχει αποκαταστήσει στενή σύνδεση με τις υπηρεσίες πρόληψης και καταπολέμησης πυρκαϊών σε εθνικό επίπεδο και σε επίπεδο ΕΕ. Το ΚΚΕρ είναι επίσης μέρος επιστημονικού δικτύου που ασχολείται με την ανάπτυξη και εφαρμογή μεθόδων υπολογισμού των κινδύνων πυρκαϊάς και εκτίμησης των ζημιών. Μέσω ακριβώς της περαιτέρω επέκτασης των δικτύων αυτών το ΚΚΕρ στοχεύει να συμβάλει στην ανάπτυξη του Ευρωπαϊκού Χώρου Έρευνας στο πεδίο αυτό.

Η πρόληψη των πυρκαϊών βασίζεται στη χρήση χαρτών κινδύνου δασικών πυρκαϊών που χρησιμοποιούνται για τον προσδιορισμό περιοχών υψηλού κινδύνου για πυρκαϊά και, συνεπώς, για το σχεδιασμό στρατηγικών ελαχιστοποίησης των ζημιών. Στις στρατηγικές αυτές περιλαμβάνονται η διάθεση εναέριων μέσων, χερσαίων μηχανημάτων και ανθρώπινων πόρων. Η γνώση του κινδύνου πυρκαϊάς είναι σημαντικός παράγοντας όχι μόνον σε εθνική αλλά και σε διεθνή κλίμακα, διότι συχνά οι δασικές πυρκαϊές έχουν διασυνοριακό χαρακτήρα.

Κατά τη διάρκεια του 2001, πραγματοποιήθηκαν περιοδικές συναντήσεις με δίκτυα εθνικών εμπειρογνωμόνων για πυρκαϊές από τα κράτη μέλη με σκοπό την εκτίμηση των απαιτήσεων των χρηστών από πλευράς προϊόντων, μορφών, συχνότητας παραδόσεων, κλπ. Βάσει των αναγκών των κρατών μελών, το ΚΚΕρ ξεκίνησε την ανάπτυξη συστήματος παροχής πληροφοριών για πρόβλεψη των κινδύνων πυρκαϊάς, εκτίμηση της έκτασης των καμμένων περιοχών και αξιολόγηση των ζημιών από πυρκαϊές στα ευρωπαϊκά δάση. Η πρώτη συνιστώσα του συστήματος αυτού, η οποία περιλαμβάνει τη χρήση δορυφορικών και επίγειων πληροφοριών για πρόληψη δασικών πυρκαϊών καλείται Ευρωπαϊκό Σύστημα Πρόβλεψης Κινδύνου Δασικών Πυρκαϊών (ΕΣΠΚΔΠ). Το ΕΣΠΚΔΠ αποτελεί μια προ-επιχειρησιακή υπηρεσία στην οποία το ΚΚΕρ, σε συντονισμό με τη ΓΔ Περιβάλλοντος της Επιτροπής, χάρτες μονοήμερης και τριήμερης πρόβλεψης κινδύνου δασικών πυρκαϊών σε υπηρεσίες πολιτικής προστασίας και δασικών πυρκαϊών στην ΕΕ. Κάθε πρωί, φθάνουν μέσω Internet σε όλες τις υπηρεσίες χάρτες πρόβλεψης κινδύνου πυρκαϊών. Το ΕΣΠΚΔΠ, το οποίο ξεκίνησε το 2000 καλύπτοντας μόνο την περιοχή της Μεσογείου, λειτουργεί κατά τη διάρκεια της περιόδου αιχμής των δασικών πυρκαϊών, δηλ. από Ιούνιο έως Σεπτέμβριο. Το 2001, επεκτάθηκε ώστε να καλύψει και άλλες χώρες της ΕΕ που ζήτησαν την παροχή χαρτών κινδύνου πυρκαϊών όπως η Αυστρία, η Φινλανδία, η Γερμανία και η Ιρλανδία, καθώς και ορισμένες χώρες που βρίσκονται στην προενταξιακή στην ΕΕ περίοδο όπως η Βουλγαρία.

Τα κράτη μέλη της ΕΕ εκτίμησαν τη λειτουργία του συστήματος και ζήτησαν τη συνέχιση και βελτίωση του ΕΣΠΚΔΠ προς την κατεύθυνση ενός Ευρωπαϊκού Συστήματος Πληροφόρησης για τις Δασικές Πυρκαϊές. Αυτό είναι ένα σαφές παράδειγμα αποκατάστασης δομημένου διαλόγου με χρήστες και άλλους εμπλεκόμενους παράγοντες που μπορεί να οδηγήσει σε επιχειρησιακή εξυπηρέτηση των υπηρεσιών πολιτικής προστασίας και δασικών πυρκαϊών στην ΕΕ. Η συνεισφορά αυτή του ΚΚΕρ συμβαδίζει με το ρόλο της ΕΕ στην παροχή περιβαλλοντικών πληροφοριών και υπηρεσιών που μπορούν να ενσωματωθούν σε άλλα υφιστάμενα προϊόντα παγκόσμιας περιβαλλοντικής πληροφόρησης προς υποστήριξη της πρωτοβουλίας GMES (Σφαιρική παρακολούθηση για το περιβάλλον και την ασφάλεια).

2.4. ΣΕΒ

Η ασφάλεια και ποιότητα των τροφίμων είναι θέμα αυξανόμενου ενδιαφέροντος για κάθε πολίτη της Ευρωπαϊκής Ένωσης ενώ η προστασία της υγείας των καταναλωτών καταλαμβάνει εξέχουσα θέση στην πολιτική ατζέντα της ΕΕ. Το ΚΚΕρ βοηθά τις ευρωπαϊκές και εθνικές αρχές στην αντιμετώπιση του θέματος αυτού παρέχοντας ανεξάρτητη και αυθεντική επιστημονική αναφορά και υποστήριξη. Η βασική συμβολή του στην κρίση της σπογγώδους εγκεφαλοπάθειας των βοοειδών (ΣΕΒ) ήταν η ανάπτυξη και επικύρωση μεθόδων ανίχνευσης για διασφάλιση της απουσίας κεντρικού νευρικού ιστού σε προϊόντα διατροφής και ζωικών κρεατάλευρων και οστεάλευρων (ΚΟΑ) σε ζωοτροφές, καθώς και ταυτοποίησης μολυσμένων από ΣΕΒ ζώων.

Κατά τη διάρκεια του 2001, το ΚΚΕρ επικύρωσε δύο εμπορικώς διαθέσιμες μεθόδους δοκιμής για την ανίχνευση ιστού από το κεντρικό νευρικό σύστημα (ΚΝΣ) όπως π.χ. εγκεφαλικού, σε προϊόντα διατροφής. Τα αποτελέσματα έδειξαν ότι και οι δύο μέθοδοι μπορούν να ανιχνεύουν ιστό του ΚΝΣ σε επεξεργασμένα προϊόντα κρέατος όπως π.χ. λουκάνικα. Το ΚΚΕρ βελτίωσε επίσης αναλυτική μέθοδο για τον προσδιορισμό ενός ειδικού δείκτη (νευρονικό οξύ) από το ΚΝΣ σε προϊόντα διατροφής.

Το ΚΚΕρ συνέχισε την ανάπτυξη και επικύρωση μεθόδων που μπορούν να ανιχνεύσουν ΚΟΑ σε ζωοτροφές, συμπεριλαμβανομένης της βελτίωσης και επικύρωσης μιας εναλλακτικής μεθόδου για τον προσδιορισμό της θερμικής κατεργασίας ΚΟΑ σύμφωνα με την ευρωπαϊκή νομοθεσία. Κατόπιν αιτήματος της ΓΔ Υγείας και Προστασίας του Καταναλωτή, το ΚΚΕρ ξεκίνησε την αναζήτηση κατάλληλων ιχνηθετών για προσθήκη σε ΚΟΑ και λίπη από εγκαταστάσεις τήξεως. Ειδικός ιχνηθέτης (τριεναντίνη) αξιολογήθηκε ως προς την καταλληλότητά του και τελικά προτάθηκε ως κατάλληλος ιχνηθέτης.

Το 2001, το ΚΚΕρ συνέχισε να αξιολογεί δοκιμές εντοπισμού της προσβολής βοοειδών από ΣΕΒ. Αξιολογήθηκαν πέντε νεοαναπτυχθείσες μεταθανάτιες δοκιμές για ΣΕΒ που περιμένουν να εγκριθούν από την Ευρωπαϊκή Ένωση.

Όταν, την 1η Ιανουαρίου 2001, η μεταθανάτια δοκιμασία για ΣΕΒ κατέστη υποχρεωτική στην ΕΕ, το ΚΚΕρ οργάνωσε πρόγραμμα δοκιμής ικανοτήτων των Εθνικών Εργαστηρίων Αναφοράς (ΕΕΑ) στην ΕΕ σε συνεργασία με την Κεντρική Κτηνιατρική Υπηρεσία του ΗΒ, η οποία είναι το Κοινοτικό Εργαστήριο Αναφοράς για τη ΣΕΒ. Παρασκευάστηκαν μολυσμένα και μη μολυσμένα δείγματα και απεστάλησαν σχετικές σειρές σε 14 από τα 15 κράτη μέλη της ΕΕ. Τα αποτελέσματα αποκάλυψαν ένα γενικώς υψηλό επίπεδο ικανοτήτων των ΕΕΑ.

Το ΚΚΕρ θα συνεχίσει να ενισχύει την ικανότητά του ενσωμάτωσης της τεχνογνωσίας του στον καίριο αυτό τομέα κοινοτικού ενδιαφέροντος και να βοηθά την ΕΕ στην αποκατάσταση της εμπιστοσύνης του κοινού και των καταναλωτών στον τρόπο παραγωγής, κανονιστικής ρύθμισης και ελέγχου των τροφίμων, προσαρμόζοντας τις έρευνές του έτσι ώστε να ανταποκρίνονται στις ανάγκες τόσο της Επιτροπής όσο και των κρατών μελών.

2.5. Ιχνηλασιμότητα ζώων

Ως μέρος της εν εξελίξει προσπάθειάς της να καταστήσει ευκολότερη την παρακολούθηση της καταβολής των γεωργικών επιδοτήσεων και λιγότερο επιδεκτική σε απάτες, η ΓΔ Γεωργίας, στις αρχές του 1998, ξεκίνησε το τετραετές πρόγραμμα IDEA (Identification Electronique des Animaux - Ηλεκτρονική Ταυτοποίηση των Ζώων). Βασικοί του στόχοι ήταν: πρώτον, να αξιολογήσει την εφικτότητα της ηλεκτρονικής ταυτοποίησης ως συστήματος ιχνηλάτησης μεμονωμένων μυρηκαστικών εκτροφής από τη γέννηση μέχρι το σφαγείο. δεύτερο, να επικυρώσει υπό επιτόπιες συνθήκες την απόδοση διαφόρων συστημάτων παθητικής ταυτοποίησης καθώς επίσης και των διατάξεων ανάγνωσης για την αυτόματη ανάγνωση των πληροφοριών σε αυτά. και τρίτον, να στρώσει το δρόμο για πιθανή σε πλήρη κλίμακα εφαρμογή στην Ευρωπαϊκή Ένωση. Σε ένα εκατομμύριο περίπου ζώα από τρία είδη (440.000 βοοειδή, 490.000 πρόβατα και 30.000 κατσίκες) σε έξι κράτη μέλη της ΕΕ (Γαλλία, Γερμανία, Ιταλία, Ολλανδία, Πορτογαλία και Ισπανία) προσαρμόστηκαν τρεις διαφορετικοί τύποι ηλεκτρονικών σημάνσεων: (1) ενέσιμος αναμεταδότης, (2) μυρηκαστικός βλωμός και (3) ηλεκτρονική ωτοπινακίδα.

Το ΚΚΕρ ήταν υπεύθυνο για την παροχή τεχνικής και επιστημονικής στήριξης στους συμμετέχοντες στο IDEA, έλεγχο της απόδοσης και πιστοποίηση των ηλεκτρονικών μέσων ταυτοποίησης, ποιοτικό έλεγχο του εξοπλισμού, ορισμό και εγκαθίδρυση κεντρικής βάσεως δεδομένων (που λειτουργεί από το 1999), διαβίβαση και καταγραφή δεδομένων κατά τη διάρκεια του έργου και γενική αξιολόγηση των αποτελεσμάτων. Προκαταρκτική ανάλυση των αποτελεσμάτων δείχνει ότι, κατά μέσον όρο, το ποσοστό συγκράτησης για τους τρεις τύπους ηλεκτρονικών σημάνσεων που χρησιμοποιούνται στο πρόγραμμα IDEA είναι υψηλότερο από τα συνήθως παρατηρούμενα ποσοστά συγκράτησης στις πλαστικές ωτοπινακίδες που χρησιμοποιούνται τώρα για την ταυτοποίηση των ζώων. Επιτόπιος έλεγχος περιελάμβανε την επίθεση σήμανσης, ανάγνωση και ανάκτηση των ηλεκτρονικών μέσων ταυτοποίησης. Εξέταση της οργανωτικής δομής, καταγραφής δεδομένων, συστημάτων μεταφοράς πληροφοριών και διαχείρισης βάσεων δεδομένων κατέδειξε την εφικτότητα ενός ηλεκτρονικού συστήματος ταυτοποίησης για την ιχνηλάτηση ζώων από τη γέννηση μέχρι το σφαγείο. Αναμένεται βελτίωση στην παρακολούθηση του ζωικού κεφαλαίου όχι μόνο για μείωση των οικονομικών απατών αλλά και για τη μείωση της διάδοσης μεταφερόμενων από τα ζώα ασθενειών. Ένα τέτοιο σύστημα - ιχνηλάτηση προέλευσης των ζώων - θα μπορούσε να οδηγήσει σε βελτιωμένη διαχείριση των πρόσφατων κρίσεων ΣΕΒ και ασθενείας Ποδών και Στόματος.

Τα αποτελέσματα των δοκιμών αυτών ηλεκτρονικής σήμανσης των ζώων θα χρησιμοποιηθούν σε νέες νομοθετικές προτάσεις σχετικές με την ταυτοποίηση του ζωικού κεφαλαίου. Η κτηθείσα κατά τη διάρκεια του τετραετούς προγράμματος εμπειρία έδειξε όχι μόνον ότι χρειάζεται να εφαρμοστεί σαφής νομοθεσία, αλλά και ότι χρειάζονται περαιτέρω συνοδευτικά μέτρα - όσον αφορά τα εργαστήρια δοκιμής και πιστοποίησης για τον έλεγχο της συμφωνίας του εξοπλισμού σήμανσης και ανάγνωσης, την κατάρτιση των χειριστών, τους επιτόπιους διαδικαστικούς οδηγούς και την καταγραφή δεδομένων. Η ύπαρξη ορθού συστήματος διαχείρισης αποτελεί θεμελιώδη απαίτηση για την επιτυχία.

2.6. Γενετικώς τροποποιημένοι οργανισμοί (ΓΤΟ)

Το 2001, η Ευρωπαϊκή Επιτροπή πρότεινε το ΚΚΕρ ως Κοινοτικό Εργαστήριο Αναφοράς (ΚΕΑ) για ΓΤΟ. Η πρόταση αυτή βασίστηκε στην αναγνώριση των δραστηριοτήτων του Ευρωπαϊκού Δικτύου Εργαστηρίων ΓΤΟ (ΕΔΕΓΤΟ), που περιλαμβάνει εθνικά εργαστήρια εφαρμογής από κράτη μέλη της ΕΕ και αιτούσες χώρες. Το ΕΔΕΓΤΟ μαζί με το ΚΚΕρ θα αποτελεί τη βάση για το Κοινοτικό Εργαστήριο Αναφοράς. Στα πλαίσια του ΕΔΕΓΤΟ, πρόοδοι έχουν γίνει ιδίως στην επικύρωση μεθόδων και στη δειγματοληψία σπόρων, κόκκων και τροφίμων. Επίσης, συνάφθηκε συμφωνία συνεργασίας μεταξύ του ΚΚΕρ και της βιομηχανίας ΓΤΟ για την επικύρωση μεθόδων ανίχνευσης ΓΤΟ και για την προμήθεια υλικών για την παραγωγή ΓΤΟ πιστοποιημένου υλικού αναφοράς (ΠΥΑ) για τους οποίους το ΚΚΕρ είναι ακόμη ο κύριος παραγωγός παγκοσμίως. Το 2001, το ΚΚΕρ παρήγαγε ένα νέο απόθεμα ΠΥΑ για σόγια (Roundup ready) ενώ αυτή τη στιγμή πιστοποιείται μια τρίτη γενεά ΠΥΑ ΓΤΟ (T25 αραβόσιτος).

2.7. Ασφάλεια χημικών

Το 2001 σηματοδοτήθηκε από την υιοθέτηση από το Συμβούλιο της Λευκής Βίβλου για τη μελλοντική στρατηγική στο θέμα της ασφάλειας των χημικών. Εκτός από την υποστήριξη της εφαρμογής της τρέχουσας νομοθεσίας για τις επικίνδυνες ουσίες, το ΚΚΕρ συνέβαλε ενεργώς στην κατάρτιση της νομοθεσίας εφαρμογής συμμετέχοντας σε διάφορες ομάδες εργασίας που δημιουργήθηκαν από τις Γενικές Διευθύνσεις Περιβάλλοντος και Επιχειρήσεων της Επιτροπής. Επιπλέον, συνέταξε έκθεση στην οποία αναφερόταν πώς θα μπορούσαν να αναπτυχθούν εναλλακτικές (χωρίς πειραματόζωα) δοκιμές και στρατηγικές δοκιμασίας και να χρησιμοποιηθούν προς υποστήριξη της μελλοντικής πολιτικής για τα χημικά στην ΕΕ. Κατά τη διάρκεια του έτους, τρεις in vitro δοκιμές για εμβρυοτοξικότητα επικυρώθηκαν από την επιστημονική συμβουλευτική επιτροπή του Ευρωπαϊκού Κέντρου Επικύρωσης Εναλλακτικών Μεθόδων (ΕΚΕΕΜ) ως επιστημονικώς έγκυρες και έτοιμες για χρήση στα πλαίσια κανονιστικών ρυθμίσεων.

2.8. Αλφα-ανοσοθεραπεία

Η αλφα-ανοσοθεραπεία είναι μια νέα προσέγγιση για τη θεραπεία ορισμένων τύπων καρκίνου. Στηρίζεται σε πολύ μικρού μήκους, βραχύβια ακτινοβολία εκπεμπόμενη από πομπό προσαρμοσμένο σε αντισώματα που αναζητούν καρκινικά κύτταρα. Με χρηματοδότηση από την Ευρωπαϊκή Επιτροπή, το ΚΚΕρ σε συνεργασία με το Γερμανικό Κέντρο Έρευνας για τον Καρκίνο (DKFZ) στη Χαϊδελβέργη ξεκίνησε την 1η φάση κλινικής δοκιμής για λέμφωμα Non-Hodgkin και άλλες Β-κυτταρικές κακοήθειες, το Μάρτιο του 2001. Η προκλινική εργασία εκτελέστηκε σε δίκτυο ευρωπαϊκών νοσοκομείων στη Χαϊδελβέργη, στο Ντύσελντορφ, στη Γάνδη και στο Χάσελ. Το ΚΚΕρ συνέβαλε στην ανάπτυξη και δοκιμασία των χηλικών ενώσεων που χρησιμοποιούνται για την ένωση βισμουθίου (213Bi) με εξειδικευμένα κατά καρκινικών κυττάρων αντισώματα και εξέτασε την αποτελεσματικότητα του επισημασμένου με 213Bi δομήματος σε σχετικές κυτταρικές σειρές. Στο DKFZ αποδείχθηκε η in vivo σταθερότητα του ραδιοανοσοσυζεύγματος και αξιολογήθηκε η τοξικότητά του σε ποντικούς. Τα δεδομένα έδειξαν ότι τα ραδιοανοσοσυζεύγματα ήταν ασφαλή και αποτελεσματικά, λόγω της υψηλής κυτταροθανατηφόρου ικανότητας του α-πομπού.

Από τον Απρίλιο του 2001, εννέα ασθενείς με B-κυτταρικές κακοήθειες, προερχόμενοι από τρία διαφορετικά γερμανικά νοσοκομεία, υποβλήθηκαν σε αγωγή στο DKFZ με τρία επίπεδα δόσης (15, 30 και 45 mCi 213Bi). Στους υπό αγωγή ασθενείς δεν παρατηρήθηκε κάποια μείζων τοξικότητα. Σχεδιάζεται η συνέχιση των δοκιμών αυτών με υψηλότερα επίπεδα δόσης ενώ η δοκιμή θα επεκταθεί και σε άλλα κέντρα, συμπεριλαμβανομένου του University Hospital στο Dόsseldorf.

Τα αποτελέσματα που ελήφθησαν σε πρόσφατη συνεργασία μεταξύ του ΚΚΕρ και του Νοσοκομείου Πυρηνικής Ιατρικής του Τεχνικού Πανεπιστημίου του Μονάχου έδειξαν ότι τα 213Bi-ραδιοανοσοσυζεύγματα θα μπορούσαν να είναι αποτελεσματικά στην περίπτωση διάχυτου τύπου γαστρικών καρκινωμάτων. Η πρώτη εφαρμογή σε κλινικές θεραπευτικές δοκιμές με ασθενείς πάσχοντες από στερεούς γαστροεντερικούς όγκους αναμένεται στο εγγύς μέλλον.

Το ακτίνιο-225 (225Ac), το γονικό νουκλεϊδιο του 213Bi, μπορεί να είναι ακόμη αποτελεσματικότερο στη θεραπεία ορισμένων τύπων καρκίνου. Μέχρι τώρα, ο κυριότερος περιορισμός στην αξιολόγηση της ικανότητάς του ήταν η έλλειψη κατάλληλης χηλικής ενώσεως. Κατά τη διάρκεια του 2001, ομάδα του ΚΚΕρ ανέπτυξε μια νέα χηλική ένωση για το 225Ac και προκαταρκτικές δοκιμές δείχνουν ικανοποιητική δυνατότητα σύνδεσης. Στο εγγύς μέλλον θα αρχίσουν προκλινικά πειράματα για να αποδειχθεί η καταλληλότητα της νέας χηλικής ένωσης για κλινική χρήση.

Ένα άλλο μείζον θέμα στην ραδιοανοσοθεραπεία είναι η ποιότητα του χρησιμοποιούμενου ραδιονουκλεϊδίου. Ο διαχωρισμός του 225Ac από το Ράδιο-225 (225Ra) ή 226Ra με κατιοντοανταλλαγή συνιστά μια μακροχρόνια διεργασία. Όσο περισσότερο παραμένει το προϊόν Ra/Ac στη ρητίνη, τόσο μεγαλύτερος ο κίνδυνος μόλυνσης του τελικού προϊόντος με ράδιο. Για να υπερπηδηθούν τα προβλήματα αυτά και να μειωθεί ο χρόνος διαχωρισμού και ο όγκος έκλουσης, το ΚΚΕρ μελέτησε νέες μορφές ρητίνης. Η νεοαναπτυχθείσα διεργασία διαχωρισμού έχει μικρούς όγκους έκλουσης, βραχύ χρόνο διαχωρισμού και εξαιρετικά υψηλή καθαρότητα προϊόντος.

2.9. Τα πυρηνικά στο δικαστικό πεδίο

Η παράνομη διακίνηση πυρηνικών υλικών και τα σχετικά περιβαλλοντικά θέματα οδήγησαν στην ανάπτυξη ενός νέου κλάδου: της πυρηνικής δικαστικής επιστήμης. Το Ινστιτούτο Υπερουράνιων Στοιχείων (ΙΥΣ) του ΚΚΕρ συμβάλλει καίρια στην ευρωπαϊκή προσπάθεια στην πυρηνική δικαστική και αναγνωρίζεται ως το άριστο κέντρο από την Europol στον τομέα αυτόν. Το ΙΥΣ συνεργάζεται στενά με το Γερμανικό Ομοσπονδιακό Αστυνομικό Γραφείο (BKA) και το Ομοσπονδιακό Υπουργείο Περιβάλλοντος (BMU) - είναι το εργαστήριο που ορίστηκε από το BMU για έρευνες σε κατασχεμένα πυρηνικά υλικά. Στην υπόθεση σχετικά με την κλοπή πυρηνικού υλικού από το εργοστάσιο επανεπεξεργασίας WAK (Wiederaufarbeitungsanalage Karlsruhe), το οποίο τη στιγμή αυτή παροπλίζεται, οι γερμανικές αρχές, το καλοκαίρι του 2001, ζήτησαν από το ΙΥΣ να αναλύσει το υλικό που βρέθηκε στο περιβάλλον και τα ιδιωτικά διαμερίσματα και αυτοκίνητα των υπόπτων για να ληφθούν στοιχεία σχετικά με την προέλευση, την ηλικία, τον τύπο και τη σύνθεση του υλικού και να διαπιστωθεί αν εξήχθη, έστω κι αν δεν ανιχνεύθηκε ακόμη, κι άλλο εξαιρετικά ραδιενεργό υλικό από το WAK. Απαιτήθηκε συνδυασμός τεχνικών, από μη καταστρεπτικές αναλύσεις (π.χ. μετρήσεις χαμηλού επιπέδου ακτινοβολίας γάμμα) ή χημική, στοιχειακή και ισοτοπική ανάλυση, μέχρι εξέταση των εναπομεινόντων μερών των δειγμάτων και σωματιδίων με ηλεκτρονικό μικροσκόπιο. Το ΙΥΣ συμμετέσχε σε όλες τις σχετικές συναντήσεις με τις γερμανικές αρχές και συνέταξε τελική έκθεση προς χρήση από τις αρχές επιβολής του νόμου.

Προσωπικό του ΚΚΕρ υπηρετεί στη Διεθνή Τεχνική Ομάδα Εργασίας (ΔΤΟΕ) για το λαθρεμπόριο πυρηνικών και συμμετέσχε σε δύο επιτυχείς ασκήσεις με 'κατασχεμένο' πλουτώνιο και λίαν εμπλουτισμένο ουράνιο. Σε συνεργασία με τον Διεθνή Οργανισμό Ατομικής Ενέργειας (ΔΟΑΕ), το ΚΚΕρ ανέπτυξε σχέδιο μοντέλου δράσεως για περιπτώσεις κατασχεμένου πυρηνικού υλικού που μπορεί να χρησιμοποιηθεί ως πλαίσιο για την ανάπτυξη σχεδίων εθνικής αντίδρασης. Μια πλήρως αναπτυγμένη εκδοχή εγκρίθηκε για χρήση πρόσφατα στην Ουκρανία και τη στιγμή αυτή εφαρμόζεται στις περισσότερες από τις χώρες της διεύρυνσης μέσω αποκλειστικής στήριξης από το ΚΚΕρ.

Στον τομέα αυτό, το ΚΚΕρ προωθεί επίσης στενές επαφές με οργανισμούς επιβολής του νόμου - Europol, Interpol, Παγκόσμιος Τελωνειακός Οργανισμός και εθνικές αστυνομικές αρχές - και αναπτύσσει τεχνικές για βελτιστοποίηση της συνεργασίας μεταξύ τυποποιημένων δικαστικών τεχνικών και των ειδικών απαιτήσεων του πυρηνικού επιστήμονα: το Φεβρουάριο του 2001, το ΚΚΕρ προέβη στην πρώτη ποτέ αναγνώριση δακτυλικού αποτυπώματος σε αντικείμενο μολυσμένο με α-ακτινοβολία. Το ΚΚΕρ διατηρεί ομάδα σε επιφυλακή στο ΙΥΣ ανά πάσα στιγμή για να αντιδρά αμέσως σε κατασχέσεις παράνομου πυρηνικού υλικού, έτσι ώστε να μπορεί να παραδίδεται στις αρμόδιες αρχές ανάλυση μέσα σε 24 ώρες από την άφιξη στο Ινστιτούτο.

2.10. Ασφάλεια στον κυβερνοχώρο

Με την ταχεία πρόοδο και παγκοσμιοποίηση της κοινωνίας της πληροφορίας, το δικαίωμα στο ιδιωτικό απόρρητο καθίσταται μια ολοένα και δυσκολότερη προς διατήρηση έννοια. Η φύση του on-line επιχειρείν και του ηλεκτρονικού εμπορίου - όπου προσωπικές πληροφορίες μπορούν να μεταφέρονται εύκολα σε ψηφιακή μορφή - οδήγησε σε μια κατάσταση όπου θεμελιώδη ζητήματα ιδιωτικού απορρήτου απειλούνται συστηματικά σε παγκόσμια κλίμακα. Η ΕΕ αντέδρασε στα προβλήματα της προστασίας του on-line απορρήτου με τη σύνταξη νομοθεσίας περί ιδιωτικού απορρήτου που θέτει αυστηρούς ελέγχους στη διαχείριση και επεξεργασία προσωπικών δεδομένων από τρίτους. Ωστόσο, η νομοθεσία μπορεί να προσφέρει μερική μόνον προστασία. η τεχνολογία έχει να παίξει ζωτικό ρόλο στη διασφάλιση κατάλληλων επιπέδων ιδιωτικού απορρήτου σε on-line συστήματα διαχείρισης πληροφοριών.

To KKEρ προσφέρει επιστημονική υποστήριξη στο Ευρωπαϊκό Κοινοβούλιο και σε υπηρεσίες της Επιτροπής, όπως οι Γενικές Διευθύνσεις Κοινωνία της Πληροφορίας, Νομικές και Αστικές Υποθέσεις, Εσωτερική Αγορά και Υγεία και Προστασία του Καταναλωτή, σε τομείς που είναι κρίσιμοι για την προστασία της ασφάλειας των πολιτών και καταναλωτών στον κυβερνοχώρο. Οι δραστηριότητες αυτές του ΚΚΕρ εστιάζονται σε κινδύνους σχετικούς με το ιδιωτικό απόρρητο και απάτες κατά πολιτών και ανακύπτοντες από ευάλωτα σημεία της υποδομής πληροφόρησης, περιλαμβάνουν δε μελέτες αξιολόγησης προοπτικών και κοινωνικοοικονομικών επιπτώσεων.

Κατά τη διάρκεια του 2001, ολοκληρώθηκε πλατφόρμα αναφοράς για εργαλεία φιλτραρίσματος περιεχομένων στο Internet, σχεδιασμένη για να προστατεύει από επιβλαβή περιεχόμενα του Internet. Αναπτύχθηκε το μοντέλο 'εφαρμογής ΕΕ' του προτύπου P3P (πλατφόρμα για προτιμήσεις ιδιωτικού απορρήτου) του World Wide Web Consortium (W3C) και υιοθετήθηκε ως το οριστικό πρότυπο για την τρέχουσα προδιαγραφή P3P.

Προς υποστήριξη της ΓΔ Κοινωνίας της Πληροφορίας, και σύμφωνα με τις απαιτήσεις του σχεδίου δράσης eEurope 2002 της Επιτροπής, το ΚΚΕρ ερευνά τις τεχνολογικές απαιτήσεις στη διαχείριση του ιδιωτικού απορρήτου και παρέσχε επιστημονικές και τεχνικές συμβουλές για τα κατάλληλα μέτρα που πρέπει να ληφθούν για να διατηρηθεί η ΕΕ στις εμπροσθοφυλακές της ανάπτυξης του ηλεκτρονικού εμπορίου. Το ΚΚΕρ παρέσχε επίσης επιστημονικές συμβουλές στο Ευρωπαϊκό Κοινοβούλιο σε θέματα μελλοντικής πολιτικής σχετικά με το ιδιωτικό απόρρητο και την ταυτότητα στον κυβερνοχώρο.

2.11. Το Παρατηρητήριο Συστημάτων Ηλεκτρονικών Πληρωμών

Το Παρατηρητήριο Συστημάτων Ηλεκτρονικών Πληρωμών (ePSO), ένα εικοσιτετράμηνο πρόγραμμα συγχρηματοδοτούμενο στα πλαίσια του καθοδηγούμενου από τη ΓΔ Επιχειρήσεων προγράμματος ΠΚΠΤ (Πρωτοβουλίες Κοινωνίας της Πληροφορίας στην Τυποποίηση) έφθασε στη λήξη του το 2001. Τα συστήματα ηλεκτρονικών πληρωμών θα παίξουν βασικό ρόλο στην ανάπτυξη του ηλεκτρονικού εμπορίου στην Ευρώπη. Πρωταρχικός στόχος του Παρατηρητηρίου ήταν να ενισχύσει την ανταλλαγή πληροφοριών στο πεδίο αυτό με σκοπό την προαγωγή προσεγγίσεων κοινού χαρακτήρα, διαλειτουργικότητας και τυποποίησης τελικά των συστημάτων ηλεκτρονικής πληρωμής. Το ePSO συγκρότησε ηλεκτρονικό φόρουμ από σχετικούς παράγοντες και εμπειρογνώμονες και διευκολύνει τη συστηματική ανταλλαγή στρατηγικών γνωμών - διασυνοριακώς και διατομεακώς - για να βοηθήσει φορείς τυποποίησης και κανονιστικής ρύθμισης να συμβαδίσουν με την πρόοδο σχετικών τεχνολογιών. Διευθύνουσα ομάδα υψηλού επιπέδου διευθύνει το Παρατηρητήριο. Η Κα Christa Randzio-Plath, μέλος του Κοινοβουλίου, πρόεδρος της επιτροπής νομισματικών υποθέσεων του Ευρωπαϊκού Κοινοβουλίου, προεδρεύει της διευθύνουσας ομάδας, ενώ σε αυτή συμμετέχουν και εμπειρογνώμονες από τη βιομηχανία και σχετικές υπηρεσίες της Επιτροπής. Η τελική συνδιάσκεψη του ePSO θα γίνει το Φεβρουάριο του 2002. Περαιτέρω πληροφορίες για το πρόγραμμα μπορούν να βρεθούν στη διεύθυνση: http://epso.jrc.es/

3. ΑΠΟΤΕΛΕΣΜΑΤΑ ΤΩΝ ΙΝΣΤΙΤΟΥΤΩΝ ΤΟΥ ΚΚΕρ

3.1. Ινστιτούτο Υλικών Αναφοράς και Μετρήσεων (ΙΥΑΜ)

Το ΙΥΑΜ είναι το εξειδικευμένο Ινστιτούτο του ΚΚΕρ για την παραγωγή, πιστοποίηση και εμπορία υλικών αναφοράς και ανάπτυξη μεθοδολογιών μέτρησης. Το πολυσχιδές πεδίο εργασιών του καλύπτει από ποιότητα και ασφάλεια τροφίμων, in-vitro διαγνωστική και βιομετρολογία μέχρι πυρηνική ασφάλεια και μέτρα διασφάλισης. Κατά τη διάρκεια του 2001, το Ινστιτούτο αποτέλεσε τη βάση για την ταχεία αντίδραση του ΚΚΕρ στην κρίση της ΣΕΒ και παρήγαγε πιστοποιημένα υλικά αναφοράς σόγιας και αραβοσίτου και υλικά αναφοράς γονιδιακού DNA για μεταφερόμενα από την τροφή παθογόνα. Το ΙΥΑΜ έφερε κοντά τους βασικούς φορείς στην in-vitro διαγνωστική και βιομετρολογία για τη δημιουργία παγκόσμιων δικτύων με στόχο την παροχή αξιόπιστων και διεθνώς ισοδύναμων αποτελεσμάτων σε δοκιμές δικαστικού ενδιαφέροντος, ταυτοποίηση γενετικού υλικού, ανάλυση προϊόντων βιοτεχνολογίας και κλινικούς διαγνωστικούς δείκτες. Ως μέρος των δραστηριοτήτων του στην πυρηνική ασφάλεια και στα μέτρα διασφάλισης, πιστοποίησε δέκα ισοτοπικά πρότυπα ουρανίου για λογαριασμό του Οργανισμού Μέτρων Διασφάλισης της Νότιας Αμερικής. Τέλος, επεξέτεινε τα προγράμματά του αξιολόγησης διεθνών μετρήσεων και κατάρτισης στη μετρολογία και στη χημεία σε περισσότερα από 340 εργαστήρια από υποψήφιες χώρες και απένειμε πάνω από 300 πιστοποιητικά.

3.2. Ινστιτούτο Υπερουράνιων Στοιχείων (ΙΥΣ)

Το ΙΥΣ είναι το εξειδικευμένο Ινστιτούτο του ΚΚΕρ στην πυρηνική επιστήμη και στις πολλαπλές εφαρμογές της στην πυρηνική ασφάλεια και μέτρα διασφάλισης, διαχείριση ραδιενεργών αποβλήτων και υγεία. Το 2001, κατέβαλε μια σημαντική προσπάθεια προς την κατεύθυνση της προώθησης της κατάρτισης στην πυρηνική έρευνα. Οργάνωσε το πρώτο θερινό σχολείο στην επιστήμη των ακτινιδών και ξεκίνησε Εργαστήριο Χρηστών Ακτινιδών για να μπορέσουν νεαροί ερευνητές και σπουδαστές να αποκτήσουν χειροπιαστή εμπειρία σε εργασίες με υπερουράνια στοιχεία. Το ΙΥΣ συμμετέσχε στην κατάρτιση του ευρωπαϊκού οδικού χάρτη για την ανάπτυξη συστημάτων με επιταχυντές (ADS) για την αποτέφρωση πυρηνικών αποβλήτων και συνέβαλε πειραματικά στη μελέτη της συμπεριφοράς ακτινοβολημένων καυσίμων σε μακροχρόνια αποθήκευση. Τέλος, το Ινστιτούτο προχώρησε στην κλινική δοκιμασία ανοσοθεραπείας με ακτίνες αλφα για τη θεραπεία του καρκίνου.

3.3. Ινστιτούτο Ενέργειας (IE)

Κατά τη διάρκεια του 2001, το Ινστιτούτο Προηγμένων Υλικών (ΙΠΥ) μετασχηματίστηκε σε Ινστιτούτο Ενέργειας (IE), για να επικεντρωθεί στην υποστήριξη της ανάπτυξης της ενεργειακής πολιτικής της ΕΕ. Όλα τα προγράμματά του ανασκοπήθηκαν με κριτικό τρόπο και προσαρμόστηκαν ώστε να αυξηθεί το ειδικό τους βάρος στη διαδικασία χάραξης πολιτικής της Κοινότητας. Τρεις είναι οι βασικές επιστημονικές προτεραιότητες του νέου Ινστιτούτου: πυρηνική ασφάλεια, μη πυρηνική ενέργεια και, ως νεοπροωθούμενη δραστηριότητα, πυρηνική ιατρική.

Το IE λειτουργεί και παρέχει τις υπηρεσίες του βασικά ως εργαστήριο αναφοράς σε μείζονα ευρωπαϊκά δίκτυα στον τομέα της ενέργειας (τέσσερα στην πυρηνική και δύο στην μη πυρηνική ενέργεια). Προσπαθώντας να εδραιώσει τις σχετικές με την ενέργεια δραστηριότητες του ΚΚΕρ και να παράσχει επικυρωμένες και εναρμονισμένες πληροφορίες σε φορείς χάραξης πολιτικής της Κοινότητας, το ΙΕ δημιούργησε το Σύστημα Πληροφόρησης και Αναφοράς σε Βιώσιμες Ενεργειακές Τεχνολογίες παράλληλα με το Ινστιτούτο για το Περιβάλλον και τη Βιωσιμότητα, το Ινστιτούτο Τεχνολογικών Μελετών του Μέλλοντος και το Ινστιτούτο Υπερουράνιων Στοιχείων. Επιπλέον, η στήριξη στη διεύρυνση έκανε περαιτέρω βήματα, ιδιαίτερα, στη βελτίωση της ασφάλειας των ανατολικού τύπου πυρηνικών αντιδραστήρων. Η στήριξη του ΚΚΕρ στα προγράμματα TACIS-Phare αυξήθηκε κατά 40% αυτό το χρόνο σε σύγκριση με το 2000.

3.4. Ινστιτούτο για την Προστασία και Ασφάλεια του Πολίτη (ΙΠΑΠ)

Το ΙΠΑΠ δημιουργήθηκε το Σεπτέμβριο του 2001, όντας αποτέλεσμα συγχώνευσης του Ινστιτούτου Συστημάτων, Πληροφορικής και Ασφάλειας (ΙΣΠΑ) και τμήματος του Ινστιτούτου Εφαρμογών του Διαστήματος (ΙΕΔ). Το νέο ινστιτούτο στοχεύει στην παροχή βασιζόμενης στην έρευνα και προσανατολισμένης σε συστήματα στήριξης σε πολιτικές της ΕΕ έτσι ώστε να προστατεύεται ο πολίτης από οικονομικούς και τεχνολογικούς κινδύνους. Κατά την προετοιμασία του Έκτου Προγράμματος-Πλαίσιο, παγιώθηκε η εμπειρογνωμοσύνη του σε τεχνολογίες πληροφορίας, επικοινωνίας, διαστήματος και μηχανικής και εστιάστηκε για την παροχή άμεσης στήριξης σε Γενικές Διευθύνσεις και Υπηρεσίες της Επιτροπής μέσω δράσεων σε τρεις ευρείς τομείς. Αυτοί είναι η ανάπτυξη και αξιολόγηση συστημάτων για προώθηση της συμμόρφωσης με κανονισμούς της ΕΕ και η εφαρμογή τεχνολογιών στην ταυτοποίηση και πρόληψη απατών. η παροχή στήριξης στη λήψη αποφάσεων στη διαχείριση οικονομικών και τεχνολογικών κινδύνων. και η παροχή στήριξης στον έλεγχο της συμμόρφωσης με τη συνθήκη Ευρατόμ και άλλες διεθνείς συνθήκες που στοχεύουν στην πρόληψη της διάδοσης όπλων μαζικής καταστροφής.

3.5. Ινστιτούτο για το Περιβάλλον και τη Βιωσιμότητα (ΙΠΒ)

Το Ινστιτούτο για το Περιβάλλον και τη Βιωσιμότητα δημιουργήθηκε από τη συγχώνευση του πρώην Ινστιτούτου Περιβάλλοντος και τμημάτων του πρώην Ινστιτούτου Εφαρμογών του Διαστήματος (SAI). Στόχος ήταν η δημιουργία πολυκλαδικής ομάδας ικανής να ασχολείται με τις διάφορες πτυχές της επιστήμης που στηρίζουν την προστασία του περιβάλλοντος και τη στρατηγική βιώσιμης ανάπτυξης της ΕΕ. Η διαθέσιμη σήμερα εμπειρογνωμοσύνη συνδύαζε πειραματικές επιστήμες, δημιουργία μοντέλου, γεωματική και τηλεανίχνευση. Θεματικά, το ΙΠΒ εισήλθε σε μια ολοκληρωμένη προσέγγιση για την επίλυση περιβαλλοντικών προβλημάτων. Στα πλαίσια αυτά, έπαιξε μείζονα ρόλο στην υποστήριξη σχετικών με τον αέρα και το νερό πολιτικών της ΕΕ όπως το πρόγραμμα Clean Air for Europe και η οδηγία πλαίσιο για το νερό. Βοήθησε επίσης να τεθεί η βάση για ένα νέο "σύστημα αναφοράς της ΕΕ για τις εκπομπές αερίων του θερμοκηπίου και τις καταβόθρες" - καίριο θέμα για την εφαρμογή του πρωτοκόλλου του Κυότο μετά της συμφωνία στη Βόννη και στο Μαρακές. Το 2001, το ΙΠΒ συνέχισε να υποστηρίζει τη Γενική Διεύθυνση Περιβάλλοντος (ΓΔ Περιβάλλοντος) της Επιτροπής στην παρακολούθηση της ραδιενέργειας στο περιβάλλον και στη μεταφορά σχετικών με τη χάραξη πολιτικής πληροφοριών για το έδαφος από τα κράτη μέλη στις σχετικές ΓΔ της Επιτροπής (Γεωργίας, Περιβάλλοντος και Ανάπτυξης). Τέλος, οι εργασίες του . ΙΠΒ για τις ανανεώσιμες μορφές ενέργειας θα ενσωματωθούν απόλυτα στο Σύστημα Πληροφόρησης και Αναφοράς σε Βιώσιμες Τεχνολογίες Ενέργειας.

3.6. Ινστιτούτο Υγείας και Προστασίας του Καταναλωτή (ΙΥΠΚ)

Το 2001, το ΙΥΠΚ επικύρωσε και ανέπτυξε ορισμένες αναλυτικές μεθόδους στον τομέα της ασφάλειας και ποιότητας των τροφίμων (π.χ., ανίχνευση κεντρικού νευρικού ιστού σε προϊόντα κρέατος). Συνήψε επίσης συμφωνία συνεργασίας με τη βιομηχανία για την επικύρωση μεθόδων ανίχνευσης γενετικώς τροποποιημένων οργανισμών (ΓΤΟ) και την προμήθεια υλικών για την παραγωγή πιστοποιημένου υλικού αναφοράς. Αυτό το χρόνο, η Ευρωπαϊκή Επιτροπή πρότεινε το ΚΚΕρ, μαζί με το Ευρωπαϊκό Δίκτυο εργαστηρίων ΓΤΟ (ΕΔΕΓΤΟ), ως Κοινοτικό Εργαστήριο Αναφοράς για την ανίχνευση και ταυτοποίηση ΓΤΟ. Στον τομέα των χημικών ουσιών, το Ευρωπαϊκό Γραφείο Χημικών (ΕΓΧ) του ΙΥΠΚ συνέχισε να εργάζεται στα πλαίσια της Λευκής Βίβλου πάνω σε μια στρατηγική για τη μελλοντική πολιτική της ΕΕ στα χημικά ενώ το Ευρωπαϊκό Κέντρο Επικύρωσης Εναλλακτικών Μεθόδων (ΕΚΕΕΜ) επικύρωσε τρεις in vitro δοκιμές για την εμβρυοτοξικότητα ως επιστημονικώς έγκυρες και έτοιμες προς χρήση για κανονιστικούς σκοπούς το 2001. Το ινστιτούτο συνέχισε να παρέχει ΙΤ υποστήριξη στον Ευρωπαϊκό Οργανισμό Αξιολόγησης Φαρμάκων για την ανταλλαγή φακέλλων έγκρισης φαρμακευτικών προϊόντων μεταξύ των κρατών μελών στα πλαίσια του συστήματος αμοιβαίας αναγνώρισης μέσω του EudraNet (Δίκτυο ρυθμιστικών αρχών της ΕΕ για τα φάρμακα), ενώ στον τομέα των βιοϊατρικών υλικών, το ΙΥΠΚ υπέγραψε συμφωνία με την εταιρεία Amersham Health για τη δημιουργία εργοστασίου παραγωγής του ραδιοφαρμακευτικού προϊόντος Flurodeoxyglycose (FDG). Περαιτέρω, σε μια κίνηση προώθησης της κατάρτισης και της μεταφοράς τεχνολογίας μέσα στον Ευρωπαϊκό Χώρο Έρευνας, η Επιτροπή όρισε το 2001 το βιοκύκλοτρο, εγκατεστημένο στο ΙΥΠΚ, ως επίσημο Τόπο Κατάρτισης Marie Curie για βιοϊατρικές δοκιμασίες με χρήση ραδιοϊχνηθετών.

3.7. Ινστιτούτο Μελετών Τεχνολογιών του Μέλλοντος (ΙΜΤΜ)

Οι προβλεφθείσες για το 2001 δραστηριότητες του ΙΜΤΜ εστιάστηκαν σε μεγάλο βαθμό σε χώρες της Διεύρυνσης και ολοκληρώθηκε το έργο "Enlargement Futures" για τις τεχνικοοικονομικές και κοινωνικές επιπτώσεις της διεύρυνσης. Βασίστηκε σε πέντε θεματικές εκθέσεις ("Οικονομικός μετασχηματισμός", "Τεχνολογία, Γνώση και Μάθηση", "Απασχόληση και κοινωνική αλλαγή", "Βιωσιμότητα, Περιβάλλον και Φυσικοί Πόροι", και "Τεχνολογίες της Πληροφορίας και Επικοινωνίας"), τα αποτελέσματα των οποίων παρουσιάστηκαν στο "Bled Forum" της σλοβενικής κυβέρνησης, στις 2-4 Δεκεμβρίου 2001. Περαιτέρω, το ΙΜΤΜ, σε συνεργασία με το Δίκτυο (του) Προγνώσεων για τη Διεύρυνση προσέφερε υποστήριξη στις τσεχικές, ουγγρικές και σλοβενικές δράσεις πρόγνωσης.

Το ΙΜΤΜ πραγματοποίησε τρεις μελέτες προοπτικών με αίτηση του Ευρωπαϊκού Κοινοβουλίου για: κινητικότητα ακαδημαϊκών ερευνητών, μελλοντικές δυσχέρειες στην κοινωνία της πληροφορίας (και οι δύο για την επιτροπή ITRE) και επιπτώσεις της τεχνολογικής και διαρθρωτικής αλλαγής στην απασχόληση-ορίζοντας 2020 (Επιτροπή Απασχόλησης).

Το Ευρωπαϊκό Γραφείο Ολοκληρωμένης Πρόληψης και Ελέγχου της Ρύπανσης (ΕΓΟΠΕΡ), φιλοξενούμενο από το ΙΜΤΜ, οριστικοποίησε την ετοιμασία κειμένων αναφοράς βέλτιστων διαθέσιμων τεχνικών (BREFS) για βυρσοδεψία, οργανικά χημικά μεγάλου όγκου παραγωγής, διυλιστήρια και υδατικά απόβλητα και αέρια στη χημική βιομηχανία. Τα BREFS αυτά είναι απαραίτητα προκειμένου τα κράτη μέλη να τηρήσουν τις απαιτήσεις της οδηγίας 96/61/EC.

Το 2001, ξεκίνησε να λειτουργεί το δίκτυο του Ευρωπαϊκού Παρατηρητηρίου Επιστήμης και Τεχνολογίας (ΕΠΕΤ) στα πλαίσια μιας νέας σύμβασης-πλαίσιο, η οποία θα καλύψει την περίοδο 2001-2006. Το ΕΠΕΤ είναι ένα δίκτυο 26 ερευνητικών οργανισμών από 15 χώρες που λειτουργούν ως ομάδα υπό την ηγεσία του ΙΜΤΜ. Το ΕΠΕΤ στοχεύει στην ανίχνευση, σε πρώιμο στάδιο, επιστημονικών ή τεχνολογικών ανακαλύψεων, τάσεων και γεγονότων δυνητικής κοινωνικοοικονομικής σημασίας, που μπορεί να απαιτούν την ανάληψη δράσης σε επίπεδο λήψης αποφάσεων από την Ευρωπαϊκή Ένωση.

Περαιτέρω, το ΙΜΤΜ καθιέρωσε επίσημα κοινό πρόγραμμα εργασιών, καλύπτον την περίοδο 2001-2002, με την νεοϊδρυθείσα διεύθυνση πρόγνωσης τεχνολογίας και κοινωνικοοικονομικής έρευνας της ΓΔ Έρευνας και ξεκίνησε προκαταρκτικές εργασίες για την ανάπτυξη κοινών δραστηριοτήτων με άλλα ινστιτούτα του ΚΚΕρ - συμπεριλαμβανομένων των IE, ΙΠΒ και ΙΥΣ για την κατάρτιση πρότασης για ένα Σύστημα Πληροφόρησης και Αναφοράς σε Βιώσιμες Τεχνολογίες Ενέργειας. με το ΙΠΑΠ για την ασφάλεια στον κυβερνοχώρο. και με το ΙΥΑΜ σε γενετικές δοκιμασίες.

4. ΥΠΟΣΤΗΡΙΞΗ ΠΟΛΙΤΙΚΩΝ ΤΗΣ ΕΕ

Ένα καίριο στοιχείο της αποστολής του ΚΚΕρ είναι η χρησιμοποίηση των επιστημονικών και τεχνικών ικανοτήτων του ΚΚΕρ προς υποστήριξη της χάραξης ευρωπαϊκών πολιτικών. Με τον τρόπο αυτό, το ΚΚΕρ εξυπηρετεί το κοινό συμφέρον των κρατών μελών της ΕΕ και των ευρωπαίων πολιτών, παραμένοντας ταυτόχρονα απολύτως ανεξάρτητο από ατομικούς, εμπορικούς και εθνικούς επηρεασμούς.

Το ΚΚΕρ προσέφερε επιστημονική υποστήριξη τόσο σε ήδη υπάρχουσα όσο και σε νέα νομοθεσία της ΕΕ, επιπλέον της χορήγησης παραδοτέων σε οργανισμούς κρατών μελών. Το ΚΚΕρ αντιπροσωπεύτηκε επίσης σε διεθνείς τεχνικές επιτροπές και ομάδες εργασίας, συμπεριλαμβανομένων 11 επιτροπών του ISO, 14 επιτροπών της CEN και 4 ομάδων εργασίας του ΟΟΣΑ.

4.1. Θεματικές προτεραιότητες

Οι δραστηριότητες του ΚΚΕρ εστιάστηκαν σε τρεις καίριους τομείς: τρόφιμα, χημικά προϊόντα και υγεία. περιβάλλον και βιωσιμότητα. και πυρηνική ασφάλεια και μέτρα διασφάλισης, οι οποίες στηρίχθηκαν στις ικανότητες του ΚΚΕρ: στην τεχνική πρόγνωση, στα υλικά αναφοράς και μετρήσεις και στη δημόσια ασφάλεια και μεθόδους καταπολέμησης των απατών.

Συγκεκριμένες δραστηριότητες αφορούσαν μια σειρά από μείζονα θέματα, στα οποία περιλαμβάνονται:

- αλλαγή του κλίματος - διατήρηση της ΕΕ στο προσκήνιο των προσπαθειών για την καταπολέμηση μιας παγκόσμιας απειλής.

- καταπολέμηση απατών - από τον κυβερνοχώρο έως τη γεωργία.

- εκπομπές και ποιότητα του αέρα - αποφυγή επιπτώσεων στην υγεία και στο περιβάλλον.

- γενετικώς τροποποιημένοι οργανισμοί - βελτίωση της ανίχνευσης ΓΤΟ και αξιολόγηση κινδύνων.

- μελλοντική στρατηγική της ΕΕ στην ασφάλεια των χημικών ουσιών - παροχή επιστημονικής και τεχνικής υποστήριξης στην εφαρμογή της υφιστάμενης κοινοτικής νομοθεσίας για τα χημικά και στη διαμόρφωση νομοθεσίας σε συνέχεια της λευκής βίβλου για τη μελλοντική πολιτική της ΕΕ στα χημικά.

- μέτρα διασφάλισης στον τομέα των πυρηνικών - εντοπισμός διάδοσης πυρηνικού υλικού, εξοπλισμού ή τεχνολογίας από ειρηνικές εφαρμογές σε στρατιωτικές χρήσεις και καταπολέμηση του παράνομου εμπορίου.

- πυρηνική ασφάλεια - μείωση των κινδύνων από πυρηνικές εργασίες.

- πυρηνικά απόβλητα - βελτίωση διαχείρισης και αποθήκευσης.

- ασφάλεια και ποιότητα της διατροφικής αλυσίδας - αποκατάσταση εμπιστοσύνης στην παραγωγή τροφίμων.

- βιώσιμη ενέργεια - περιφρούρηση και ασφάλεια ενεργειακών προμηθειών και ανανεώσιμων ενεργειών, και

- ποιότητα υδάτων - πρόληψη ρύπανσης.

4.2. Πρόγραμμα εργασιών 2001

Τα επιστημονικά θέματα που αναφέρονται ανωτέρω καλύφθηκαν μέσω των έργων που παρατίθενται στον πίνακα του προσαρτήματος.

4.3. Συνεισφορά στην ευρωπαϊκή τυποποίηση

Η έρευνα σχετικά με την ευρωπαϊκή τυποποίηση αποτελεί μια σημαντική λειτουργία στα πλαίσια της αποστολής του ΚΚΕρ. Πολλές δραστηριότητες του ΚΚΕρ - συμπεριλαμβανομένων μεθόδων εναρμόνισης, συγκριτικής αξιολόγησης και ταυτοποίησης βέλτιστων πρακτικών - συμβάλλουν στην ανάπτυξη της αναγκαίας βάσης συναίνεσης για την καθιέρωση ευρωπαϊκών προτύπων. Συμφωνία συνεργασίας υπογραφείσα το 1998 μεταξύ ΚΚΕρ και Ευρωπαϊκής Επιτροπής Τυποποίησης (CEN) ενδυνάμωσε τη συνεργασία μεταξύ των δύο οργανισμών στα πλαίσια της προ-τυποποιητικής και συν-τυποποιητικής έρευνας (ειδική επιτροπή CEN-STAR για την Τυποποίηση και Έρευνα).

Αποτέλεσμα της συνεργασίας αυτής κατά το 2001 ήταν διάφορες δραστηριότητες:

- Παρήχθησαν για χρήση στα πλαίσια της ευρωπαϊκής τυποποίησης, 61 νέα και ανανεωμένα πιστοποιημένα υλικά αναφοράς.

- το ΚΚΕρ προεδρεύει της ομάδας εργασίας της CEN για τη δοκιμή και αξιολόγηση ανιχνευτών μετάλλων για την εκκαθάριση ναρκοπεδίων με νάρκες κατά προσωπικού ενώ τη στιγμή αυτή εκτιμά με τη CEN και τον ISO την εφικτότητα εναρμόνισης στη διαχείριση κινδύνων ατυχημάτων, και

- συμβάλλει στη μελέτη 'βιοέκφρασης' για την ταυτοποίηση σχετικών με μετρήσεις εμποδίων (π.χ. έλλειψη ικανότητας μέτρησης) στην εκμετάλλευση αναδυόμενης τεχνολογίας σε καίριες περιοχές βιοτεχνολογίας, όπως είναι οι ιατρικές και οι αγροδιατροφικές εφαρμογές. Μέσω προ-τυποποιητικής έρευνας, θα προταθούν διάφορες επιλογές για υπερπήδηση τέτοιων εμποδίων.

Περαιτέρω, το ΚΚΕρ συμμετέχει ενεργά σε διάφορες τεχνικές επιτροπές της CEN για την ανάπτυξη προτύπων στους τομείς των τροφίμων (TC275, 174 και 194), ποιότητας του αέρα (TC 264), υλικών δοχείων υπό πίεση (TC 121, 138, 184), ηλεκτρονικού εμπορίου (ISSS/WS-EC), κλπ.

4.4. Πορεία επιδίωξης αριστείας

Τα τελευταία χρόνια, το ΚΚΕρ έκανε πολλά δομημένα βήματα για ενίσχυση της αποτελεσματικότητας και αποδοτικότητάς του. Η πορεία επιδίωξης αριστείας και ευθύνης συνεχίστηκε το 2001.

4.4.1. Οργανισμός συγκριτικής αξιολόγησης

Το 2001, σχηματίστηκε ειδική ομάδα συγκριτικής αξιολόγησης για τη διενέργεια επισταμένης αναλύσεως του πώς απέδωσε το ΚΚΕρ το 2000. Συγκεντρώθηκαν στοιχεία για 11 καίριους δείκτες απόδοσης, παράλληλα με τη μέτρηση 25 αποτελεσμάτων, στη βάση τριών θεμάτων:

- στήριξη της πολιτικής της ΕΕ και βελτίωση της καθημερινής ζωής του ευρωπαίου πολίτη (δηλ. εκπλήρωση της αποστολής του ΚΚΕρ).

- κατάδειξη επιστημονικής ικανότητας σε τομείς σχετικούς με την αποστολή του, και

- αξία ως τόπος για επένδυση στην έρευνα (διαχείριση οικονομικών και ανθρώπινων πόρων).

Οι δείκτες θα μετρήσουν την εσωτερική πρόοδο. Αντανακλούν την ειδική φύση της αποστολής του ΚΚΕΡ και δεν είναι εύκολα συγκρίσιμοι με εκείνους άλλων ερευνητικών οργανισμών.

4.4.2. Συγκριτική αξιολόγηση της έρευνας στην Ευρώπη

Αναλήφθηκε επίσης παράλληλη δράση συγκριτικής αξιολόγησης με 17 από τους κορυφαίους και πλέον συγκρίσιμους ερευνητικούς οργανισμούς της Ευρώπης. Εδώ, οι δείκτες εστιάστηκαν στην 'επιστημονική παραγωγικότητα' και στη 'διαχείριση των οικονομικών και ανθρώπινων πόρων'. Αν και αυτή ήταν μια εθελοντική και ιδιαίτερα χρονοβόρα δράση, το ποσοστό απόκρισης ήταν 100%.

Ο όγκος δημοσιεύσεων του ΚΚΕρ σε αναγνωρισμένα περιοδικά ήταν, όπως αναμενόταν, κατώτερος από εκείνον γνήσιων ερευνητικών οργανισμών, με μέσον όρο 12 ανά 100 άτομα προσωπικό έναντι μέσου όρου 28. Από την άλλη μεριά, οι δημοσιεύσεις σε πρακτικά διασκέψεων (με κανονική παραπομπή) ήταν συγκριτικά πολλές, 33 ανά 100 άτομα προσωπικό έναντι μέσου όρου 39.

Συγκρίνοντας τη σύνθεση από πλευράς φύλου του προσωπικού στους διάφορους οργανισμούς, το 26% του προσωπικού του ΚΚΕρ είναι γυναίκες - ποσοστό το οποίο, αν και χαμηλό, εμφανίζεται ικανοποιητικό συγκρινόμενο με τον μέσο όρο του δείγματος, ο οποίος είναι στο 23%.

4.5. Διαχείριση ολικής ποιότητας

Η διεργασία οργανωτικής βελτίωσης προωθείται επίσης από δραστηριότητες διαχείρισης ολικής ποιότητας χρησιμοποιώντας τα ISO9001 και EN45001 καθώς και το μοντέλο αριστείας EFQM. Το 2001, πραγματοποιήθηκαν επίσης έρευνες για τους πελάτες και το προσωπικό. Οι αξιολογήσεις ΔΟΠ ταυτοποίησαν περιοχές αδυναμιών στις οποίες αναλήφθηκε δράση το 2001, η δε πραγματοποιηθείσα πρόοδος το 2001 θα εκτιμηθεί κατά τη διάρκεια του 2002. Τα αποτελέσματα χρησιμοποιούνται επίσης αυτή τη στιγμή για τον καθορισμό στόχων-προκλήσεων στο Σχέδιο Διαχείρισης του ΚΚΕρ και για σύγκριση με κέντρα αριστείας στα κράτη μέλη.

4.6. Γυναίκες και επιστήμη

Τα θέματα των προοπτικών από πλευράς φύλου στην έρευνα και της ισότητας των φύλων στο ΚΚΕρ αντιμετωπίζονται και τα δύο από το δίκτυο "Γυναίκες και Επιστήμη" του ΚΚΕρ, το οποίο συστήθηκε στις αρχές του 2000 και περιλαμβάνει αντιπροσώπους από όλα τα ινστιτούτα και διευθύνσεις του ΚΚΕρ.

Ορισμένες από τις δράσεις που πραγματοποιήθηκαν το 2001 και θα έχουν συνέχεια μέσα στο 2002 περιλαμβάνουν τη σύνταξη της "έκθεσης προοπτικών των φύλων στο ΚΚΕρ 2001", έκθεση σχετική με έρευνα για τις άδειες μητρότητας στο ΚΚΕρ και τη σύνταξη κώδικα ορθής πρακτικής για αντικατάσταση της άδειας μητρότητας, το ξεκίνημα στο Intranet της ιστοσελίδας του δικτύου "Γυναίκες και Επιστήμη" του ΚΚΕρ, ως εργαλείου πληροφόρησης και επικοινωνίας, καθώς και την ένταξη του θέματος του φύλου στην κατάρτιση των ειδικών προγραμμάτων του ΚΚΕρ στο εσωτερικό του Έκτου Προγράμματος-Πλαίσιο 2002-2006. Περαιτέρω, το θέμα του φύλου θα συνεχίσει να παρακολουθείται μέσω των σχετικών μηχανισμών του ΚΚΕρ όπως στις κατευθυντήριες γραμμές αυτοαξιολόγησης των δράσεων Διαχείρισης Ολικής Ποιότητας και της ειδικής ομάδας του ΚΚΕρ συγκριτικής αξιολόγησης, που δημιουργήθηκε το 2001.

Η δράση του ΚΚΕρ στο θέμα του φύλου εκτυλίσσεται σε στενή συνεργασία με άλλες υπηρεσίες της Επιτροπής και κυρίως με τη ΓΔ Έρευνας και, ιδιαίτερα, με τη Μονάδα Γυναίκες και Επιστήμη που είναι υπεύθυνη για την ένταξη του θέματος του φύλου στην πολιτική για την έρευνα, της ΓΔ Απασχόλησης και Κοινωνικής Πρόνοιας, και της ΓΔ Προσωπικού και Διοίκησης στους αντίστοιχους τομείς αρμοδιοτήτων τους. Κατά τη διάρκεια του 2001, πραγματοποιήθηκαν επαφές με το Ευρωπαϊκό Ινστιτούτο της Φλωρεντίας για την οργάνωση κοινών δραστηριοτήτων σε θέματα σχετικά με το φύλο.

5. ΣΥΝΕΙΣΦΟΡΑ ΣΤΟΝ ΕΥΡΩΠΑϊΚΟ ΧΩΡΟ ΕΡΕΥΝΑΣ

Η ανάπτυξη πραγματικού Ευρωπαϊκού Χώρου Έρευνας, δηλ. ο συντονισμός και η ολοκλήρωση ερευνητικών δραστηριοτήτων σε ευρωπαϊκό επίπεδο, είναι ο σημαντικότερος στόχος της πολιτικής της Επιτροπής στο πεδίο της έρευνας. Το ΚΚΕρ στοχεύει να συμβάλει στην εδραίωσή του στα πλαίσια της αποστολής του και των σχετικών ικανοτήτων του. Η στρατηγική του περιλαμβάνει δικτύωση, κατάρτιση στην έρευνα και κινητικότητα καθώς και υποστήριξη στη διεργασία της διεύρυνσης.

5.1. Δικτύωση

Το ΚΚΕρ επιδιώκει να δικτυωθεί με οργανισμούς κρατών μελών, συνδεδεμένων κρατών και αιτουσών χωρών με σκοπό την κατάλυση και συντονισμό ερευνητικών δραστηριοτήτων μέσω κοινού μερισμού και διασποράς γνώσεων, ιδιαίτερα εκεί όπου απαιτείται ολοκληρωμένη δράση σε επίπεδο ΕΕ.

Μέσω των δραστηριοτήτων του δικτύωσης το 2001, έτος κατά το οποίο συντόνισε και συμμετέσχε σε περισσότερα από 150 επιστημονικά δίκτυα που περιελάμβαναν 2000 ερευνητικές ομάδες, το ΚΚΕρ προσπάθησε:

- να εγκαθιδρύσει ή να ενδυναμώσει δίκτυα αναφοράς Ε&T για τη χάραξη πολιτικών (π.χ., ανίχνευση ΓΤΟ, εκπομπές, ποιότητα αέρα και το σύστημα πληροφόρησης και αναφοράς σε βιώσιμες τεχνολογίες ενέργειας).

- να προωθήσει το συντονισμό ερευνητικών δραστηριοτήτων σε επιλεγμένους τομείς (π.χ., μέτρα διασφάλισης στον πυρηνικό τομέα, πυρηνική ιατρική και πρόγνωση τεχνολογιών).

- να συμβάλει στην ολοκλήρωση ερευνητικών προσπαθειών στην Ευρώπη (π.χ., στην έρευνα των ακτινιδών και στη μετρολογία).

- να εξερευνήσει και να επιτύχει επάρκεια σε νέους τομείς (π.χ., αυθεντικότητα οργανικών τροφίμων).

5.2. Κατάρτιση στην έρευνα και κινητικότητα

Μία από τις καίριες στρατηγικές του ΚΚΕρ είναι να προωθήσει όσο το δυνατό περισσότερο την κινητικότητα ερευνητών, καθώς η συνεργασία των διακινούμενων ερευνητών παίζει βασικό ρόλο στη δικτύωση της ευρωπαϊκής έρευνας.

Κατά τη διάρκεια του 2001, έγινε πλήρης εκμετάλλευση των διαφόρων μέσων κινητικότητας που έχει στη διάθεσή της η Επιτροπή (επισκέπτες-επιστήμονες, κάτοχοι υποτροφιών, αποσπάσεις εθνικών εμπειρογνωμόνων, μέσα Marie Curie) για να καταστεί η ανταλλαγή προσωπικού καίριο μέσο υποστήριξης της δικτύωσης. Για το σκοπό αυτό, έχουν ήδη τεθεί ορισμένοι φιλόδοξοι ποσοτικοί στόχοι για το 2002.

Η κατάρτιση μέσω της έρευνας, με εκμετάλλευση ιδιαίτερα της μεγάλης ερευνητικής υποδομής και των ειδικών ερευνητικών εργαλείων του ΚΚΕρ, αποτελεί καίρια συνιστώσα στην ολοκλήρωση της έρευνας, συντονισμό και αναφορά. Σε αυτά περιλαμβάνονται ο Αντιδραστήρας Υψηλής Ροής στο Petten, ο γραμμικός επιταχυντής στο Geel, το βιοκύκλοτρο και το τοίχωμα αντίδρασης στην Ίσπρα. Το 2001, αποδόθηκε επίσης στο βιοκύκλοτρο το καθεστώς επίσημου τόπου κατάρτισης Marie Curie για ερευνητική κατάρτιση στη δοκιμασία υλικών με χρήση ραδιοϊχνηθετών.

6. ΠΡΟΟΔΕΥΤΙΚΗ ΥΠΟΣΤΗΡΙΞΗ ΣΤΗ ΔΙΕΥΡΥΝΣΗ ΤΗΣ ΕΕ

Η διεύρυνση είναι μία από τις κύριες διαστάσεις του Ευρωπαϊκού Χώρου Έρευνας. Από τα μέσα του 1999, 12 υπό καθεστώς αίτησης προσχώρησης στην ΕΕ (αιτούσες) χώρες συμμετέχουν στο Πέμπτο Πρόγραμμα Πλαίσιο (ΠΠ5) ως συνδεδεμένα μέλη και απολαμβάνουν πλήρους συμμετοχής σε όλα τα ερευνητικά προγράμματα της ΕΕ (επτά χώρες έχουν επίσης εγγραφεί στο πυρηνικό του μέρος).

Το 2001, το ΚΚΕρ εφάρμοσε μια ειδική δράση - η οποία είχε ξεκινήσει ήδη από το 1999 - για ενδυνάμωση της συνεργασίας με ερευνητικούς οργανισμούς αιτουσών χωρών. Στόχος είναι η πλήρης ένταξη αιτουσών χωρών μέχρι το τέλος του ΠΠ6 και η στήριξη της υιοθέτησης και εφαρμογής του σώματος του δικαίου της ΕΕ (κοινοτικό κεκτημένο).

Η υποστήριξη στις αιτούσες χώρες περιλαμβάνει ένα ολοκληρωμένο πακέτο μέτρων και μέσων από μεμονωμένα έργα μέχρι υποδοχή επιστημόνων υποψηφίων προς ένταξη χωρών στο ΚΚΕρ, ως εξής:

6.1. Προοδευτικό άνοιγμα του προγράμματος ΚΚΕρ

Το 2001, ξεκίνησαν από το ΚΚΕρ 18 προγράμματα στη βάση της διεύρυνσης. Στην Ίσπρα και σε άλλες εγκαταστάσεις του ΚΚΕρ διοργανώθηκαν διάφορες συναντήσεις ανταλλαγής απόψεων με αιτούσες χώρες σχετικά με θέματα για το περιβάλλον, την πυρηνική ασφάλεια και μέτρα διασφάλισης, τη γεωργία, ασφάλεια και ποιότητα τροφίμων, ανάλυση προοπτικών και κατασκευή μοντέλων.

6.1.1. Υποδοχή και κατάρτιση προσωπικού από χώρες που έχουν υποβάλει αίτηση προσχώρησης.

Μεταξύ Αυγούστου 2000 και Σεπτεμβρίου 2001, τα Ινστιτούτα του ΚΚΕρ φιλοξένησαν 33 άτομα προσωπικό εκτός οργανισμού είτε ως αποσπασμένους εθνικούς εμπειρογνώμονες ή επισκέπτες-επιστήμονες είτε ως κατόχους υποτροφιών. Επινοήθηκε επίσης ένα σχήμα βραχύχρονης παραμονής, προσαρμοσμένο στις ανάγκες υπευθύνων ή χειριστών έρευνας από αιτούσα χώρα, π.χ. επισκέψεις ενός έως τριών μηνών σε συνδυασμό με σχήματα ad-hoc κατάρτισης. Διερευνήθηκαν επίσης και θα επεκταθούν το 2000 δραστηριότητες ολοκληρωμένης κατάρτισης σε συνεργασία με αρμόδιες για την πολιτική Γενικές Διευθύνσεις.

6.1.2. Συνεργασία στην έρευνα

Στους βασικούς του τομείς ικανοτήτων, το ΚΚΕρ έπαιξε καταλυτικό ρόλο στην προσέλκυση ερευνητικών οργανισμών από αιτούσες χώρες σε δίκτυα ευρωπαϊκών προγραμμάτων. Από το 1999, σε 41 έργα με καταμερισμό του κόστους συμμετέσχον πάνω από 60 οργανισμοί από τις χώρες αυτές εταίρους.

6.1.3. Ενδυνάμωση επικοινωνίας

Για αύξηση της συνειδητοποίησης των ευκαιριών που προσφέρονται από τη συνεργασία με το ΚΚΕρ, οργανώθηκαν στην Μπρατισλάβα, στην Πράγα, στη Ρίγα και στη Βαρσοβία ημερίδες ενημέρωσης με συμμετοχή υψηλού επιπέδου εκπροσώπων της ερευνητικής κοινότητας ενώ, στην ιστοσελίδα του ΚΚΕρ ενσωματώθηκε ένα ειδικό για τη διεύρυνση τμήμα (http://www.jrc.cec.eu.int/enlargement).

7. ΕΝΔΥΝΑΜΩΣΗ ΤΩΝ ΔΙΕΘΝΩΝ ΣΧΕΣΕΩΝ

Για να εκπληρώσει την αποστολή του ως κέντρου επιστημονικής και τεχνολογικής αναφοράς, το ΚΚΕρ χρειάζεται να συνεργάζεται με ένα μεγάλο δίκτυο οργανισμών-εταίρων στην Ευρωπαϊκή Ένωση, στις αιτούσες χώρες και αλλού. Έτσι, με τους διεθνείς εταίρους συμφωνούνται αμοιβαίως διάφορα πλαίσια όρων συνεργασίας - μνημόνια συμφωνίας, συμφωνίες συνεργασίας και ρυθμίσεις εφαρμογής. Επειδή οι εργασίες του ΚΚΕρ και των εταίρων του περιλαμβάνουν τόσο γνήσια έρευνα όσο και την παραγωγή εφαρμοσμένης γνώσης, πρέπει επίσης να ρυθμίζεται υπό καθεστώς αμοιβαίας ικανοποίησης και το θέμα της απονομής δικαιωμάτων πνευματικής ιδιοκτησίας.

7.1. Παγκόσμια διάσταση

Το 2001, οι Γενικές Διευθύνσεις Ενέργειας και Μεταφορών, Έρευνας και ΚΚΕρ υπέγραψαν συμφωνία εφαρμογής με το αμερικανικό Υπουργείο Ενέργειας στο πεδίο της μη πυρηνικής ενέργειας στο πλαίσιο της συμφωνίας του 1998 για την επιστήμη και την τεχνολογία μεταξύ της ΕΕ και των ΗΠΑ. Το ΚΚΕρ επικεντρώνεται στην ανεύρεση κοινωνικοοικονομικών λύσεων για άμβλυνση του φαινομένου του θερμοκηπίου, βελτίωση των μεθόδων καύσεως αποβλήτων και βιομάζας, για την ασφαλή χρήση εναλλακτικών καυσίμων όπως υδρογόνο σε κελλιά καυσίμου και τη βελτιστοποίηση της ένταξης αποκεντρωμένων ενεργειακών γεννητριών όπως π.χ. φωτοβολταϊκά στοιχεία σε δίκτυα ενέργειας.

Η παγκοσμιοποίηση περιλαμβάνει συνεπώς την προοδευτική ανάπτυξη διεθνώς αναγνωρισμένων πλαισίων όρων, όπου συμπεριλαμβάνονται:

- κανονισμοί σχετικά με το περιβάλλον, το εμπόριο, κινδύνους, κλπ, με αμοιβαία διασύνδεση. και

- κώδικες κατασκευής και σχεδιασμού, όπως στη μηχανική των σεισμών, στην παραγωγή ενέργειας, στην κατασκευή αυτοκινήτων και σε πολλούς άλλους τομείς.

Το ΚΚΕρ εμπλέκεται επίσης στην ανάπτυξη προτύπων εκπομπών στον αέρα, π.χ. σχετικά με σωματίδια προερχόμενα από καυσαέρια αυτοκινήτων και άλλες κινητές πηγές που χρησιμοποιούν κινητήρες εσωτερικής καύσεως. Σε επίπεδο Επιτροπής, αυτό γίνεται σε στενή συνεργασία με τις ΓΔ Ενέργειας και Μεταφορών και Περιβάλλοντος. Η δραστηριότητα συνδέεται με ένα διεθνή κύκλο δοκιμών, ο οποίος περιλαμβάνει τον Οργανισμό Προστασίας Περιβάλλοντος των ΗΠΑ και ορισμένα ιαπωνικά ιδρύματα. Το ΚΚΕρ υπέγραψε πρόσφατα μνημόνιο συμφωνίας με το Ιαπωνικό Κέντρο Πετρελαϊκής Ενέργειας για την καλύτερη διάρθρωση των κοινών αυτών εργασιών.

7.2. Πυρηνικά θέματα

Στον πυρηνικό τομέα, υφίσταται επιστημονική συνεργασία με ξένους εταίρους από την Αργεντινή, τη Βραζιλία, την Κίνα, την Ιαπωνία, την Κορέα, την Αυστραλία, τις ΗΠΑ και τις αιτούσες χώρες με απευθείας συμμετοχή σε κοινοτικά προγράμματα - είτε μέσω υλοποίησης μέρους των προγραμμάτων αυτών, είτε με την παροχή υποστήριξης στις ΓΔ που είναι υπεύθυνες για την όλη εφαρμογή τους.

Το ΚΚΕρ υποστηρίζει επίσης απευθείας τις ρωσικές αρχές στην εγκαθίδρυση ενός αξιόπιστου συστήματος μέτρων διασφάλισης στη Ρωσία. Στον τομέα της πυρηνικής ασφάλειας, δρα ως τεχνικός εμπειρογνώμονας διασφαλίζοντας τη συνέχεια του προγράμματος TACIS και έργων ξεκινώντας από τη φάση ορισμού.

Τέλος, η πρόθεση της αμερικανικής διοίκησης να ξεκινήσει διεθνή δράση με την ονομασία Generation IV, σχετική με τη μελλοντική ανάπτυξη της πυρηνικής ενέργειας, εξήψε το ενδιαφέρον και προσδοκίες σε διάφορα κράτη μέλη ότι το ΚΚΕρ θα μπορούσε να παίξει καίριο ρόλο.

8. ΔΙΑΧΕΙΡΙΣΗ ΜΕΤΑΦΟΡΑΣ ΤΕΧΝΟΛΟΓΙΑΣ

Το 2001 είδε τη δημιουργία δύο καινοτόμων (spin-off) εταιρειών, σε βάθος διαπραγματεύσεις για άλλες δύο, το άνοιγμα μιας εγκατάστασης επώασης και τη συμμετοχή στο δεύτερο διαγωνισμό Descartes για την καινοτομία. Κατατέθηκαν αιτήσεις για διπλώματα ευρεσιτεχνίας από βελτιωμένα υλικά για βιοϊατρικά εμφυτεύματα μέχρι συστήματα ανίχνευσης με βάση οπτικές ίνες. Επιπλέον, η Επιτροπή συμφώνησε επίσημα ότι, από το 2002, το ΚΚΕρ θα μπορεί να αναλάβει την ευθύνη διαχείρισης του ιδίου του χαρτοφυλακίου πνευματικής ιδιοκτησίας.

8.1. Επιχειρήσεις καινοτόμου τεχνολογίας

Δύο νεαρά αδέλφια, το ένα πρώην μέλος του προσωπικού του ΚΚΕρ, δημιούργησαν στις αρχές του 2001, στην Ιταλία, την επιχείρηση 3D-Veritas. Η επιχείρηση έχει ήδη τέσσερις υπαλλήλους και σχεδιάζει να δημιουργήσει δέκα θέσεις εργασίας μέσα στα επόμενα δύο χρόνια. Η καινοτόμος τεχνολογία της επιτρέπει την ταχεία δημιουργία ρεαλιστικών τρισδιάστατων μοντέλων μεγάλων κτιρίων και κατασκευών, με χωρίς προηγούμενο οπτική ποιότητα. Οι δυνητικές εφαρμογές ξεκινούν από διασφάλιση της αρχιτεκτονικής κληρονομιάς, μέσω εργασιών πολιτικού μηχανικού, μέχρι παραγωγή ταινιών και παιχνιδιών.

Η DYNALAB, μια άλλη πρόσφατη καινοτόμος επιχείρηση του ΚΚΕρ, είναι επιχείρηση παροχής συμβουλευτικών υπηρεσιών στον τομέα της μηχανικής παρέχοντας υπηρεσίες για την κατασκευή και χρήση συσκευών μέτρησης και βελτίωση των χαρακτηριστικών πρόσκρουσης των υλικών, κυρίως των χαλύβων. Στους βασικούς της πελάτες θα περιλαμβάνονται πανεπιστημιακά εργαστήρια έρευνας και δοκιμών, παραγωγοί χαλύβων και η βιομηχανία αυτοκινήτων. Τη στιγμή αυτή είναι υπό διαπραγμάτευση διάφορα συμβόλαια με μεγάλες βιομηχανικές εταιρείες.

8.2. Φιναλίστ στο διαγωνισμό Descartes

Η διεπαφή προσαρμογής εγκεφάλου (ABI) του ΚΚΕρ, φιναλίστ στον αναγνωρισμένο επιστημονικό διαγωνισμό της ΕΕ με την ονομασία Renι Descartes, αναπτύχθηκε για τη βελτίωση της αυτονομίας και ποιότητας ζωής ατόμων με σοβαρές φυσικές αναπηρίες. Στα χαρακτηριστικά της συσκευής περιλαμβάνονται:

- ο μη επεμβατικός της χαρακτήρας - ο χρήστης φορά καπέλο με ηλεκτρόδια για την ανίχνευση των EEG σημάτων από τον εγκέφαλο.

- η αποκλειστική εξάρτηση από σήματα του εγκεφάλου. και

- η ικανότητα του συστήματος να προσαρμόζεται σε συγκεκριμένα εγκεφαλικά πρότυπα μεμονωμένων χρηστών.

Δύο εκ των συμμετασχόντων στο πρόγραμμα κατάρτισης στην επιχειρηματικότητα το 2000 βρίσκονται σε προχωρημένο στάδιο για τη δημιουργία καινοτόμου επιχείρησης που θα εγκρίνει τεχνολογία από την Επιτροπή.

9. ΤΟ ΚΚΕρ ΜΕ ΑΡΙΘΜΟΥΣ (Ι)

9.1. Οργανικό προσωπικό

Το οργανικό προσωπικό του ΚΚΕρ (M-άνδρες, F-γυναίκες) αποτελείται από τις ακόλουθες κατηγορίες:

>ΘΕΣΗ ΠIΝΑΚΑ>

Οι αριθμοί αντικατοπτρίζουν την κατάσταση στο τέλος του έτους. Κατά τη διάρκεια του έτους, το συνολικό προσωπικό (με εξαίρεση το βοηθητικό) μειώθηκε κατά 22 άτομα, με τον αριθμό των αποχωρησάντων να υπερβαίνει τον αριθμό των νεοπροσληφθέντων. Η εφαρμογή της πολιτικής της Επιτροπής για το προσωπικό που χρηματοδοτείται από τον προϋπολογισμό έρευνας (NPPR) συνεχίστηκε. Στόχος της εν λόγω πολιτικής είναι το μόνιμο προσωπικό να φθάσει στο 40% του συνολικού οργανικού προσωπικού, το προσωπικό με πενταετείς συμβάσεις το 35% του οργανικού προσωπικού ενώ ένα ποσοστό της τάξεως του 25% να αποτελείται εν γένει από άτομα με βραχυχρόνιες μη οργανικές και οργανικές συμβάσεις όπως κάτοχοι υποτροφιών, επισκέπτες-επιστήμονες, εθνικοί αποσπασμένοι εμπειρογνώμονες, βοηθητικοί και συμβασιούχοι με τριετείς συμβάσεις.

>ΘΕΣΗ ΠIΝΑΚΑ>

9.2. Προσωπικό συνεργασίας με κράτη μέλη και τρίτες χώρες

Εκπαιδευόμενοι, υπότροφοι, επισκέπτες-επιστήμονες και αποσπασμένοι εθνικοί εμπειρογνώμονες.

>ΘΕΣΗ ΠIΝΑΚΑ>

9.3. Ίσες ευκαιρίες

Από το 2000, το ΚΚΕρ έχει πάρει μια εξαιρετικά δραστήρια στάση όσον αφορά την προαγωγή ενός καθεστώτος ίσων ευκαιριών και, ιδιαίτερα, ισότητας των φύλων στο εργασιακό του περιβάλλον. Αναπτυγμένο σε όλο το ΚΚΕρ λειτουργεί δίκτυο Γυναίκα και Επιστήμη, το οποίο περιλαμβάνει αντιπροσώπους από όλα τα Ινστιτούτα και Διευθύνσεις του ΚΚΕρ.

Κατά τη διάρκεια του 2001, το ΚΚΕρ εξέδωσε πρόσκληση υποβολής αιτήσεων για κατάρτιση στο ΚΚΕρ μέσω υποτροφιών έρευνας, στα πλαίσια δε των επιλεγέντων νεαρών ερευνητών, ξεπεράστηκε ο στόχος του 40% για γυναίκες υποτρόφους στο ΚΚΕρ (μεταπτυχιακούς και μεταδιδακτορικούς).

Περαιτέρω, για πρώτη φορά το 2001 τέθηκαν στόχοι για την πρόσληψη και διορισμό γυναικών για τον προϋπολογισμό ερευνών όπως είχε γίνει και για τον λειτουργικό προϋπολογισμό. Η πρόσληψη γυναικών στο ΚΚΕρ στις βαθμίδες A8/A7/A6 το 2001 αυξήθηκε στο 31%. Το σημαντικότερο επίτευγμα είναι ότι το γυναικείο σύνολο αυξάνεται όχι μόνο με προσλήψεις αλλά και με προαγωγές. Συνεπώς, κατά το εγγύς μέλλον, θα υπάρχει μεγαλύτερος αριθμός γυναικών επιλέξιμων για κατάληψη διοικητικών θέσεων μεσαίας βαθμίδας.

9.4. Προϋπολογισμός (προϋπολογισμός και δαπάνες - οργανικές δραστηριότητες)

Οι διαθέσιμες πιστώσεις για το ΚΚΕρ διαιρούνται σε δαπάνες προσωπικού, μέσα εκτέλεσης (συντήρηση κτιρίων και εξοπλισμού, ηλεκτρικό, ασφάλειες, αναλώσιμα, κ.λπ.), λειτουργικές πιστώσεις (άμεσες επιστημονικές δραστηριότητες) και πιστώσεις πυρηνικού παροπλισμού.

Οι πιστώσεις προέρχονται από τον οργανικό προϋπολογισμό, απευθείας από τον ευρωπαϊκό προϋπολογισμό για το ΚΚΕρ, στο εσωτερικό του Πέμπτου Προγράμματος-Πλαίσιο. Από τον οργανικό προϋπολογισμό διατέθηκαν τα κατωτέρω ποσά:

>ΘΕΣΗ ΠIΝΑΚΑ>

Πρόσθετες πηγές πιστώσεων ανάληψης υποχρεώσεων γίνονται διαθέσιμες μέσω συνεισφορών Χωρών της Κεντρικής και Ανατολικής Ευρώπης (ΧΚΑΕ) και του Ευρωπαϊκού Οικονομικού Χώρου (ΕΟΧ), καθώς και μέσω ανταγωνιστικών δραστηριοτήτων.

9.5. Ανταγωνιστικές δραστηριότητες

Το ΚΚΕρ συνήψε το 2001 87 νέες συμβάσεις δραστηριοτήτων καταμερισμένου κόστους. Οι ανταγωνιστικές δραστηριότητες εκτός Προγράμματος-Πλαίσιο αντιπροσωπεύτηκαν με τη σύναψη 9 νέων συμβάσεων. Οι εργασίες από τρίτα μέρη προέρχονται από 57 σημαντικούς πελάτες.

>ΘΕΣΗ ΠIΝΑΚΑ>

9.6. Δημοσιεύσεις

>ΘΕΣΗ ΠIΝΑΚΑ>

10. Το ΚΚΕρ με αριθμους (II)

Στο πλαίσιο της διοικητικής και δημοσιονομικής μεταρρύθμισης, καθώς και των δράσεων που θεσπίστηκαν από την Επιτροπή στο Λευκό Βιβλίο τον Μάρτιο 2000 (COM(2000) 200 τελικό), κάθε Γενικός Διευθυντής υποχρεούται να υποβάλει ετήσια έκθεση. Η πρώτη ετήσια έκθεση καλύπτει το οικονομικό έτος 2001. Για να τηρηθεί ομοιογενής παρουσίαση των πληροφοριών, το ΚΚΕρ έκρινε σκόπιμο να περιλάβει στην ετήσια έκθεση πληροφορίες ταυτόσημες προς εκείνες που περιλαμβάνονται εν περιλήψει στην ετήσια έκθεση δραστηριοτήτων του Γενικού Διευθυντή του ΚΚΕρ. Οι εν λόγω πληροφορίες εμπεριέχουν, αφενός, την εκτέλεση των πιστώσεων που έχουν διατεθεί από την αρμόδια επί του προϋπολογισμού αρχή, δυνάμει της οργανικής δραστηριότητάς του και, αφετέρου, τις πληροφορίες που σχετίζονται με την ανταγωνιστική δραστηριότητά του που πηγάζει από εργασίες που εκτελούνται για λογαριασμό τρίτων).

>ΘΕΣΗ ΠIΝΑΚΑ>

Ανθρώπινοι πόροι προβλεπόμενες στο οργανόγραμμα θέσεις προσωπικού 2077

προβλεπόμενο ισοδύναμο σε ανθρωποέτη 2088

Σημειώσεις:

- Το διαθέσιμο προσωπικό περιλαμβάνει επισκέπτες-επιστήμονες, υποτρόφους και αποσπασμένο προσωπικό. Όλο το προσωπικό κατανέμεται σε λειτουργικά καθήκοντα.

- Η στήριξη στη δραστηριότητα του παροπλισμού υπάγεται στο πρόγραμμα της ΕΚΑΕ.

- Η κατανομή του διαθέσιμου προσωπικού είναι:

- 1665 μόνιμοι + 208 επικουρικοί + 215 επισκέπτες-επιστήμονες, κάτοχοι υποτροφίας και αποσπασμένο προσωπικό = 2088.

Προσαρτήματα

Προσάρτημα 1

ΔΙΟΙΚΗΤΙΚΟ ΣΥΜΒΟΥΛΙΟ ΤΟΥ ΚΟΙΝΟΥ ΚΕΝΤΡΟΥ ΕΡΕΥΝΩΝ Της ΕΠΙΤΡΟΠΗΣ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Prof. Fernando ALDANA

Oficina de Innovaciσn y Tecnologνa Empresarial

E. Tιcnica Superior de Ingenieros Industriales

E - 28006 Madrid // ΠΡΟΕΔΡΟΣ

ΜΕΛΗ //

Dr. Jacques WAUTREQUIN

Secrιtaire Gιnιral Honoraire Services Fιdιraux des Affaires Scientifiques,Techniques et Culturelles B - 1170 Bruxelles // ΒΕΛΓΙΟ

Dr. Hans Peter JENSEN

Vice Director DK - 2820 Gentofte Αντικατέστησε τον Dr. H.B. Mψller την 1η Σεπτεμβρίου 2001 // ΔΑΝΙΑ

Ministerialdirektor Dr. Karsten BRENNER

Bundesministerium fόr Bildung und Forschung D - 53175 Bonn // ΓΕΡΜΑΝΙΑ

Καθ. Μιχάλης Σ. ΣΚΟΥΡΤΟΣ

Διευθυντής Μεταπτυχιακών Σπουδών

Πανεπιστήμιο Αιγαίου, Τμήμα Περιβαλλοντικών Μελετών

GR - 81 100 Mytilini // ΕΛΛΑΔΑ

Prof. Fιlix YNDURΑIN

Director General of CIEMAT E - 28040 Madrid // ΙΣΠΑΝΙΑ

Mr. Philippe GARDERET

Directeur de l'Innovation et des Technologies Emergentes AREVA F - 75433 Paris Cιdex 09 // ΓΑΛΛΙΑ

Dr. Killian HALPIN

Director Office of Science & Technology - Policy Division Forfαs, Wilton Park House IRL - Dublin 2 // ΙΡΛΑΝΔΙΑ

Ing. Paolo VENDITTI

Direttore Generale, Consorzio SICN I - 00196 Roma // IΤΑΛΙΑ

Mr. Pierre DECKER

Conseiller de Gouvernement 1θre classe Ministθre de la Culture, de l' Enseignement Supιrieur et de la Recherche L - 2273 Luxembourg // ΛΟΥΞΕΜΒΟΥΡΓΟ

Mr. Jan W. WEEHUIZEN

Director of Energy Production - Ministry of Economic Affairs

NL - 2500 EC Den Haag // ΟΛΛΑΝΔΙΑ

Ministerialrat Dr. Kurt PERSY

Bundesministerium fόr Wissenschaft und Verkehr, Gruppe III/A A - 1014 Wien // ΑΥΣΤΡΙΑ

Prof. Josι Carvalho SOARES President

Ministιrio da Ciκncia e da Tecnologia, Instituto Tecnolσgico e Nuclear P - 2686-953 Sacavιm // ΠΟΡΤΟΓΑΛΙΑ

Prof. Jarl FORSTΙN

VTT Technical Research Centre of Finland FIN - 02044 VTT // ΦΙΝΛΑΝΔΙΑ

Prof. Kerstin FREDGA

S - 131 50 Saltsjφ-Duvnδs Αντικατέστησε τον Καθ. J. Carlsson στις 20 Μαρτίου 2001 // ΣΟΥΗΔΙΑ

Dr. James McQUAID

International Directorate,

Office of Science and Technology

1 Victoria Street, London SW1H 0EH

GB Αντικατέστησε τον Dr. M. Earwicker στις 15 Ιουνίου 2001 // ΗΝ. ΒΑΣΙΛΕΙΟ

ΣΥΜΜΕΤΕΧΟΝΤΕΣ //

Mrs. Albena VUTSOVA

Director

Ministry of Education and Science

BG - Sofia 1000 // ΒΟΥΛΓΑΡΙΑ

Dr. Karel AIM ICPF Scientific Board Chair

Academy of Sciences of the Czech Republic, Institute of Chemical Process Fundamentals CZ - 165 02 Praha 6 // ΤΣΕΧΙΚΗ ΔΗΜΟΚΡΑΤΙΑ

Dr. Antonis IOULIANOS

Research Promotion Foundation

CY - 1683 Nicosia (As from 4 October 2001) // ΚΥΠΡΟΣ

Dr. Toivo RΔIM

Ministry of Education of ΕΠΕΤnia

Department of Research and High Education EE - Tartu 50088 // ΕΣΘΟΝΙΑ

Dr. Axel BJΦRNSSON

Professor in Environmental Sciences, University of Akureyri IS - 600 Akureyri // ΙΣΛΑΝΔΙΑ

Prof. Arnon BENTUR

Samuel Neaman Institute for Advanced Studies in Science and Technology IL - 32000 Haifa // ΙΣΡΑΗΛ

Prof. Andrejs SILIUp

Secretary General, Latvian Academy of Sciences LV - 1050 Riga // ΛΕΤΟΝΙΑ

Ms. Karin ZECH

Amt fόr Volkswirtschaft FL - 9490 Vaduz // ΛΙΧΤΕΝΣΤΑΪΝ

Dr. Habil. Antanas ENYS

Chairman of Senate (Board), Semiconductor Physics Institute

LT - 2600 Vilnius // ΛΙΘΟΥΑΝΙΑ

Dr. Frank PORTELLI

Malta Council for Science and Technology

M - Valletta (As from 6 November 2001) // MAΛTA

Prof. Lαszlσ KEVICZKY

Member of the Academy Vice-President, Hungarian Academy of Sciences H - 1051 Budapest // ΟΥΓΓΑΡΙΑ

Mr. Andreas MORTENSEN

Ministry of Trade and Industry N - 0030 Oslo // ΝΟΡΒΗΓΙΑ

Prof. Michal KLEIBER

Director Institute of Fundamental Technological Research

Polish Academy of Sciences PL - 00-049 Warszawa // ΠΟΛΩΝΙΑ

Mr. Petru FILIP

National Agency for Science, Technology and Innovation Office for European Integration in R&D Programmes RO - 70168

1 Bucharest // ΡΟΥΜΑΝΙΑ

Dr. Vladimνr pUCHA

Associated Professor at Faculty of Sciences

Department of Geology of Mineral Deposits, Comenius University

SK - 842 15 Bratislava // ΣΛΟΒΑΚΙΑ

Dr. Milos KOMAC

State Undersecretary - Ministry of Science and Technology SL - 1000 Ljubljana // ΣΛΟΒΕΝΙΑ

Προσάρτημα 2

ΚΟΙΝΟ ΚΕΝΤΡΟ ΕΡΕΥΝΩΝ - ΤΩΡΙΝΟΙ ΔΙΕΥΘΥΝΤΕΣ

Γενικός Διευθυντής // Barry McSweeney

Αναπληρωτής Γενικός Διευθυντής

(Γενικός Διευθυντής τ.χ. 01.01.2001 - 31.03.2001) // Hugh Richardson

Διεύθυνση Επιστημονικής Στρατηγικής // Alejandro Herrero-Molina

Διεύθυνση Πόρων // Jean-Pierre Vandersteen

Ινστιτούτο Υγείας και Προστασίας του Καταναλωτή // Kees van Leeuwen

Ινστιτούτο για το Περιβάλλον και τη Βιωσιμότητα // Jean-Marie Martin

Ινστιτούτο Προστασίας και Ασφάλειας του Πολίτη // David R. Wilkinson

Ινστιτούτο Ενέργειας // Kari Tφrrφnen

Ινστιτούτο Υπερουράνιων Στοιχείων // Roland Schenkel

Ινστιτούτο Υλικών Αναφοράς και Μετρήσεων // Manfred Grasserbauer

Ινστιτούτο Τεχνολογικών Μελετών του Μέλλοντος // Jean-Marie Cadiou

Προσάρτημα 3

ΕΡΕΥΝΗΤΙΚΕΣ ΔΡΑΣΤΗΡΙΟΤΗΤΕΣ ΤΩΝ ΙΝΣΤΙΤΟΥΤΩΝ

1. Ασφάλεια τροφίμων και χημικών και σχετικά με την υγεία θέματα

>ΘΕΣΗ ΠIΝΑΚΑ>

2. Περιβάλλον

>ΘΕΣΗ ΠIΝΑΚΑ>

3. Εξαρτησιμότητα συστημάτων και υπηρεσιών πληροφόρησης

>ΘΕΣΗ ΠIΝΑΚΑ>

4. Πυρηνική ασφάλεια και μέτρα διασφάλισης

>ΘΕΣΗ ΠIΝΑΚΑ>

5. Οριζόντιες δραστηριότητες

>ΘΕΣΗ ΠIΝΑΚΑ>